Novi Zakon o zaštiti poslovne tajne - KSEL advokati | KSEL advokati\nNarodna skupština Republike Srbije je usvojila novi Zakon o zaštiti poslovne tajne („Sl. glasnik RS“, br. 53/2021), a koji je stupio na snagu 5. juna 2021. godine (u daljem tekstu: „Zakon“). Novim Zakonom vrši se, između ostalog, usklađivanje sistema zaštite poslovne tajne sa relevantnim propisima Evropske unije. Kako je navedeno u obrazloženju zakona, novi Zakon bi trebalo da odvrati konkurenciju od nezakonitog pribavljanja, korišćenja i otkrivanja poslovne tajne.\nZakon daje jasnu definiciju koje informacije se mogu smatrati poslovnom tajnom i koje uslove treba da ispune kako bi se smatrali poslovnom tajnom i kao takvi bili zaštićeni Zakonom. Takođe, uređuje se pod kojim uslovima se pribavljanje, korišćenje i otkrivanje poslovne tajne smatra zakonitim, a pod kojim uslovima se smatra nezakonitim.\nPoslovna tajna u najširem smislu je bilo koja poverljiva poslovna informacija koja ima tržišnu vrednost zbog toga što predstavlja tajnu, a koja nekom fizičkom ili pravnom licu obezbeđuje prednost u odnosu na konkurenciju i za koju lice koje je poseduje preduzima razumne mere za očuvanje tajnosti.\nZakon precizira šta se smatra zakonitim, a šta nezakonitim pribavljanjem, korišćenjem i otkrivanjem poslovne tajne. Tako, pribavljanje poslovne tajne smatra se zakonitim ako je poslovna tajna pribavljena na jedan od sledećih načina:\nnezavisnim otkrićem ili stvaranjem;\nposmatranjem, proučavanjem, rastavljanjem ili testiranjem proizvoda ili predmeta koji je učinjen dostupnim javnosti ili koji je zakonito u državini pribavioca informacije (obrnuti inženjering) koji nije vezan pravno važećom obavezom da ograniči pribavljanje poslovne tajne ili koji nije vezan pravno važećom obavezom zabrane vršenja obrnutog inženjeringa;\ndrugom radnjom koja je u okolnostima konkretnog slučaja u skladu sa dobrim poslovnim običajima.\nKao jedna od novina koju ovaj Zakon donosi izdvaja se i ta da će se pored pravnih lica i odgovornih lica u njima od sada kažnjavati i preduzetnici i fizička lica koja nezakonito pribave, koriste ili otkriju poslovnu tajnu. Tako, ukoliko se radi o privrednom prestupu, kazne izose od 50.000 do 3.000.000 dinara, a ako je u pitanju prekršaj kazne su od 20.000 do 500.000 dinara.\nNovim Zakonom uvodi se i produženje roka za podnošenje tužbe zbog povrede poslovne tajne – tako, tužba zbog povrede poslovne tajne može se podneti u roku od godinu dana od dana kada je tužilac saznao za povredu i lice za koje se sumnja da je povredilo poslovnu tajnu (subjektivni rok), a najkasnije u roku od pet godina od dana učinjene povrede ili od dana poslednje učinjene povrede ako se povreda vrši kontinuirano (objektivni rok). Efikasnosti zaštite poslovne tajne doprinosi činjenica da je postupak po tužbi hitan.\nNa ovaj način, zakonodavac je postavio sve pravne osnove za zaštitu poslovne tajne, a na privrednim društvima je obaveza da svoja opšta akta usklade sa važećom regulativom kako bi u eventualnom sudskom postupku ostvarili svoja prava na najbolji mogući način.


Slovačka podržava mehanizam zaštite evrozone – Nadlanu.com\nSlovačka podržava mehanizam zaštite evrozone\nObjavljeno 12. juna 2012. / 15:01:10\nBRATISLAVA, 12. juna 2012. (Beta) – Slovački premijer Robert Fico obećao je u utorak u Bratislavi predsedniku Evropskog saveta Hermanu van Rompeju da slovački parlament neće otežati ratifikaciju Evropskog mehanizma za stabilnost evra iako opozicija a i predsednik Ivan Gašparovič traže da se sačeka da ga prvo ratifikuje Nemačka.\n„Moramo da pokažemo da smo odgovorni i da smo u stanju da obavimo svoje domaće zadatke“, kazao je Fico novinarima nakon razgovora i obećao da će se ratifikacija tog stalnog mehanizma zaštite stabilnosti evrozone naći već na prvoj sledećoj sednici parlamenta koja počinje 19. juna.\nSlovački premijer pozvao je lidere svih parlamentarnih stranaka na sastanak i dogovor o ratifikaciji EMS kao i o fiskalnom paktu bez obzira što vladajuće Ficove socijaldemokrate iz stranke SMER imaju komotnu većinu u parlamentu da ratifikuju oba sporazuma.\nHerman van Rompej je tokom posete Bratislavi u utorak razgovarao i sa predsednikom Slovačke Ivanom Gašparovičem i predsednikom parlamenta Pavolom Paškom.\nIntrigantno 3D street art delo u Novom Sadu!\nOdredjene grupe za odbojkaške olimpijske turnire


Dan otvorenih vrata UNZE | Portal 072info\nU auli Fakulteta za metalurgiju i materijale danas se održava tradicionalna manifestacija Dan otvorenih vrata Univerziteta u Zenici, koja je ove godine okupila veliki broj mladih.\nBila je ovo prilika za maturante, učenike završnih razreda srednjih škola, kao i za sve zainteresovane građane da na postavljenim info štandovima dobiju propagandi materijal i sve potrebne informacije o mogućnostima i uslovima studiranja na zeničkom Univerzitetu.\nOsim toga, danas su im biti predstaljene i sve organizacione jedinice ove visokoobrazovne ustanove, sa detaljima vezanim za njene odsjeke i nastavne programe.\n„Na ovaj način želimo svim zainteresovanim srednjoškolcima, ali i ostalima, koji su odlučili studirati, uz davanje svih potrebnih informacija, olakšati odabir o pravcu svog budućeg obrazovanja, te životnog poziva“, ukazao je profesor doktor Safet Brdarević, prorektor za nastavu i studentska pitanja zeničkog Univerziteta.\nManifestacija Dan otvorenih vrata Univerziteta u Zenici trajala je do 15 sati.\nSarajevska zaobilaznica neće se naplaćivati\nHolanđani pomažu djeci s posebnim potrebama


Gradonačelnik Novog Sada potvrdio održavanje EXIT festivala ovog leta! – Explore Novi Sad\nHomeTop newsGradonačelnik Novog Sada potvrdio održavanje EXIT festivala ovog leta!\nNovosadski gradonačelnik Miloš Vučević izjavio je da je, zahvaljujući velikom uspehu Srbije u masovnoj vakcinaciji, EXIT festival moguće održati ovog leta.\nDugo iščekivana vest predstavlja ključnu potvrdu da će velika proslava 20. godišnjice EXIT festivala biti održana po planu – od 8. do 11. jula na Petrovaradinskoj tvrđavi, uz učešće nekih od vodećih svetskih zvezda, kao što su David Guetta, DJ Snake, Tyga, Eric Prydz b2b Four Tet, Paul Kalkbrenner, Nina Kraviz, Boris Brejcha, Sheck Wes, Solomun, Paul van Dyk, Sepultura, Metronomy, Honey Dijon i mnogi drugi.\n„Održavanje Exita biće simbol pobede Srbije nad pandemijom“ rekao je gradonačelnik Vučević, koji je i član Nacionalnog kriznog štaba za borbu protiv pandemije te dodao da je „EXIT od ogromnog značaja za turizam i promociju zemlje“. Kako je objasnio gradonačelnik Vučević, ulaz na festival biće omogućen svima koji su vakcinisani i svima koji su preboleli korona virus. Svim ostalim posetiocima iz zemlje i sveta biće omogućen brz antigenski test po veoma povoljnim cenama, u posebno organizovanoj zoni u neposrednoj blizini festivalskih kapija. Ulazak u Srbiju je već sada dozvoljen strancima, dok se očekuje da će do juna biti ukinut obavezan PCR test pre ulaska u zemlju. Svi detalji u vezi sa ulaskom u zemlju i na festival biće na vreme objavljeni na službenom sajtu Exita u skladu sa budućim akutelnim merama propisanim od strane Vlade Republike Srbije.\nSve ovo omogućiće da se velika proslava 20. godišnjice EXIT festivala održi od 8. do 11. jula 2021. na svetski poznatoj Petrovaradinskoj tvrđavi, jednoj od najvećih srednjevekovnih tvrđava Evrope, smeštenoj na samoj obali Dunava. Najavljene su i nove objave izvođača već sledeće sedmice, koji će svoje mesto naći na preko 40 bina i zona, raspoređenih širom festivalskog prostora.


Sijarić: Unutar kulture postoje privilegovane grupe koje žive svoj “švicarski san” | BHRF Press\nNaslovnica Kultura Sijarić: Unutar kulture postoje privilegovane grupe koje žive svoj “švicarski san”\nSijarić: Unutar kulture postoje privilegovane grupe koje žive svoj “švicarski san”\nZemaljski muzej Bosne i Hercegovine danas obilježava 133 godine postojanja, a tim povodom direktor Mirsad Sijarić govorio je za Klix.ba o odnosu države prema krovnoj instituciji kulture, djelovanju muzeja tokom pandemije, ali i o planovima i projektima.\nZemaljski muzej BiH i 133. godišnjicu dočekuje s neriješenim finansijsko-pravnim statusom, a uz to još znatno oslabljen i pandemijom. Međutim, pored brojnih teškoća, kulturne aktivnosti muzeja ne zaostaju. Za nekoliko mjeseci posjetiteljima će biti vraćena stalna izložba “Bosna i Hercegovina u prahistorijsko doba”, ali u novom ruhu i s novim konceptom.\nTakođer, i ove godine je uprkos pandemiji održana manifestacija povodom godišnjice, a vrata Muzeja bila su otvorena za sve zainteresirane. Upriličen je bogat program, a posjetitelji su pored stalnih izložbi mogli prisustvovati otvaranju novih, ali i vidjeti Sarajevsku hagadu.\nNa početku razgovora direktor Mirsad Sijarić se osvrće na godinu koju je obilježila pandemija te navodi da je posjeta Zemaljskom muzeju umanjena za približno 90 posto.\n“To se teško odrazilo na kolektiv, jer smo u proteklim godinama u velikoj mjeri zavisili od vlastitih prihoda u kojima je opet prodaja ulaznica bila najvažniji faktor. Od potrebnih 1.400.000 KM iz vlastitih prihoda, do pandemije, osiguravali smo oko 400.000 KM. Situaciju je dodatno otežala činjenica da ni u 2020., kao ni u 2019. godini, od državne vlasti nismo primili predviđena sredstva te su uposleni veći dio godine primali minimalan zakonom propisan dohodak. Prije desetak dana smo od Ministarstva civilnih poslova BiH dobili određena sredstva za 2020. godinu pa ćemo njima pokrivati prvih nekoliko mjeseci ove godine”, kazao je.\nNastavlja da je Muzej proteklih godina sanirao milionske dugove akumulirane u periodu od 2011. do 2015. godine te da ga to iznimno raduje.\n“Nekako smo ‘pregurali’ 2020. bez obzira na hroničan nedostatak kvalitetnog kadra, zakonsku osnovu koja bi podržavala i regulirala našu djelatnost, kroz aktivnosti koje se provode i planiraju naziremo nešto svjetliji period koji je pred nama. Ukratko, vrlo optimistično”, istakao je.\nKada bismo gledali i slušali isključivo istupe kulturnih radnika u medijima, zaključili bismo da država, sa svim nižim nivoima vlasti, za kulturu ne izdvaja ništa.\n“Realnost je da unutar tog širokog pojma kulture postoje debelo i bezobrazno privilegovane kaste koje u toj istoj ‘zapostavljenoj’ kulturi žive svoj ‘švicarski san’, vrlo malo rade, još manje odgovaraju za rezultate svog rada, a o kvalitetu toga što urade se ne smije ni raspravljati”, kazao je.\nNažalost, kako kaže Sijarić, ukupna količina novca namijenjenog za kulturu raspoređuje se po nakaradnim, prvenstveno stranačkim, nacionalno-političkim, sitno-sopstveničkim, nepotističkim, ukratko i uopšteno, koruptivnim principima.\n“Činjenica je da ne postoji elementarna komunikacija između različitih ministarstava čije se ingerencije donekle preklapaju, da ne govorimo o nepostojanju komunikacije između različitih nivoa vlasti, te se iz tog nedostatka koordinacije otvara prostor za lovce na budžetski, projektni novac i razne fondove. U tome jednako učestvuju zvanične institucije, i što je posebno žalosno i racionalno neobjašnjivo, nebrojena tzv. udruženja, čije aktivnosti u 90 posto slučajeva počinju i završavaju traženjem novca za fantomske projekte koji se nikada ne realiziraju ili su nekada davno već realizirani”, pojašnjava.\nSijarić kaže da je to posljedica političkog sistema u kojem živimo, ali se dubinska pokvarenost i nedostatak zdravog razuma i empatije iz nedokučivih političkih visina odavno spustila među običan puk, tu će bolest biti veoma teško izliječiti.\nZemaljski muzej i Nacionalna bibilioteka moraju imati državni status\nStatus Zemaljskog muzeja još uvijek je neriješen, a Sijarić smatra da Zemaljski muzej BiH i Nacionalna biblioteka BiH moraju imati državni status, pa makar ih privremeno finansirao Kanton Sarajevo, dok ostale ustanove treba spustiti na federalni, kantonalni i gradski nivo.\n“Cijelu proteklu godinu smo pokušavali pregovarati o rješenju za tzv. sedam institucija kulture, u smislu toga da ih privremeno i isključivo finansijski preuzme Kanton Sarajevo. Koliko znam, posljednjih nekoliko mjeseci se čeka saglasnost Ministarstva civilnih poslova Bosne i Hercegovine, da bi takav prijedlog uopšte došao do kantonalnog parlamenta, odnosno vlade”, pojašnjava.\nSaglasnost za takvu vrstu rješenja dali su OHR, UNESCO, predstavnici najvažnijih ambasada u Sarajevu, kako kaže, i dalje se nešto čeka.\n“Bojim se da se opet vrtimo u krug uz vješto izbjegavanje bilo kakve odgovornosti. Da gradimo nuklearnu elektranu u centru Sarajeva, razumio bih takav odnos, ali kada je riječ o jednom muzeju, osnovanom u tom istom gradu 1888. godine, to zaista ne razumijem. Jasno je da se preko ovih institucija prelamaju različiti, obično destruktivni politički interesi s opet tzv. viših nivoa vlasti, ali odgovornost probosanskih, ili onih koji se barem tako javno deklariraju, faktora je da se ove institucije ojačaju i usmjere u obavljanje svojih radnih zadataka”, dodaje.\nSijarić naglašava da je došlo vrijeme da se formalno i isključivo verbalno i deklarativno zalaganje za Bosnu i Hercegovinu zamijeni vrlo konkretnim potezima kako bi se spasilo što se spasiti može, te kako bi te institucije obavljale poslove za koje su formirane.\nNajavljen je povratak stalne izložbe “Bosna i Hercegovina u prahistorijsko doba”. Rekonstrukcija izložbe je rađena nekoliko godina, a kako kaže, izložba će imati približno 500 prahistorijskih eksponata više nego u posljednjem konceptu. Međutim, stvarna i bitna razlika je u načinu prezentacije.\n“Prahistorijska zbirka ZMBiH ima oko 100.000 predmeta, od toga će izložbom biti predstavljeno blizu 3.000 najvažnijih. Za nekoliko mjeseci, nakon što se okončaju svi završni radovi, Sarajevo i Bosna i Hercegovina dobijaju u svakom, naučnom, muzeološkom i uopšte kulturnom pogledu, evropsku, da ne kažem globalno relevantnu izložbu, kakvom se, zbog njenog sadržaja, ne može pohvaliti nijedan muzej s prostora bivše Jugoslavije”, ističe.\nDirektor se na kraju osvrnuo i na planove Zemaljskog muzeja koji će biti realizirani tokom ove godine. Kako kaže, osim navedenog otvaranja stalne postavke “Bosna i Hercegovina u prahistorijsko doba”, u ovoj godini većina napora će biti usmjerena u obnovu ratom, kao i poslijeratnom nebrigom narušene infrastrukture muzeja.\n“Uprava ZMBiH je putem međunarodnih partnera Sjedinjenih Američkih Država, Švedske, UNESCO-a, Francuske, Švicarske, Katara, Irske i dr. osigurala ulaganja od oko 1.100.000 dolara, koja će domaće kompanije realizirati u toku 2021. i 2022. godine”, kazao je dodavši da je poziv BiH da se pridruži ovim naporima i dalje otvoren.\nPrethodni članakMuriz Memić: Ogroman je ovo pomak, očekujem da će biti još hapšenja\nNaredni članakInzko pisao Skupštini RS-a: Do kraja aprila oduzmite odlikovanja ratnim zločincima


Predsednik Buš ne bi nikada učinio ništa što bi ugrozilo naconalnu bezbednost\nU sudskim dokumentima u okviru istrage o otkrivanju identiteta tajnog agenta CIA-e, Valeri Plejm, 2003. godine, u postupku protiv bivšeg saradnika potpredsednika Dika Čejnija, Luisa Libija, do kojih su juče došli mediji, navodi se da je Predsednik Buš odobrio obelodanjivanje dela tajnih informacija o iračkom naoružanju kako bi administracija uzvratila na argumente kritičara rata u Iraku. Portparol Bele Kuće je danas tim povodom rekao da predsednik Buš ne bi nikada učinio ništa što bi ugrozilo naconalnu bezbednost. Jutros, posle saopštenja o ekonomiji, predsednik Buš je brzo napustio prostoriju sa novinarima. Nije bilo pitanja ni odgovora o optužbama da je predsednik odobrio obelodanjivanje tajnih informacija. Predsednik je u prošlosti jasno stavio do znanja šta misli o «curenju informacija»\n«Ima suviše curenja poverljivih informacija u Vašingtonu. Stalno sam izražavao nezadovoljstvo takvim slučajevima, posebno kada se radi o tajnim informacijama.»\nPrema tome kada je Luis Libi izjavio da ga je predsednik, preko potpredsednika Čejnija, ovlastio da obelodani delove tajnog izveštaja CIA-e, koji su mogli da podupru stav administracije da Irak poseduje oružje za masovno uništenje, predsednik je bio doveden u neogodan položaj.\n«Ne možete da imate dvojak pristup. Moramo da dobijemo objašnjenje zašto je curenje informacija s jedne strane loše, a sa druge strane je u redu ako sadržaj tajnog dokumenta šapatom saopštite novinaru Njujork Tajmsa.»\nNije nezakonito da predsednik ovlasti objavljivanje tajnih informacija. Ali pošto je ranije oštro osudjivao takve postupke, predsednik sada daje snažan argument svojim protivnicima.\n«U najmanju ruku, to je izuzetno nesmotren način za obelodanjivanje dela izveštaja CIA-e bez preduzimanja nephodnih koraka, kako izvori i metodi ne bi bili kompromitovani.»\nStav administracije za sada je da ne želi da komentariše tekući sudski proces.


RTS :: Đukanović: Crna Gora je pouzdana članica NATO-a\nRegion Đukanović: Crna Gora je pouzdana članica NATO-a\npetak, 05. jun 2020, 14:43 -> 15:02\nĐukanović: Crna Gora je pouzdana članica NATO-a\nPredsednik Crne Gore Milo Đukanović naveo je na Tviteru da je Crna Gora priznata i pouzdana članica NATO-a.\nMilo Đukanović je naveo da je Crna Gora, tokom tri godine članstva u NATO-u, deleći vrednosti tog saveza, "priznata od saveznika kao ozbiljan i pouzdan partner, uvek spreman da u punom kapacitetu doprinese ispunjavanju misije i politika Alijanse".\n"Uz podršku Saveza, jačali smo unutrašnju bezbednost i sigurnost, vođeni važnošću mira i stabilnosti svoje zemlje, regiona i dobrosusedskih odnosa, osećajući se sigurnije uz podršku NATO-a i u borbi protiv kovida 19", napisao je Đukanović na svom zvaničnom tviter nalogu.\nCrna Gora je, kako je istakao, ponosna što je deo evroatlantske porodice i poručio da će tim putem nastaviti i u godinama koje dolaze.\nPetog juna 2017. godine, na ceremoniji u Stejt departmentu, delegacija Crne Gore je predala instrumente ratifikacije Severnoatlantskog ugovora podsekretaru Tomasu Šenonu, čime je ta država formalno postala 29. članica NATO-a.\nBošković: Podgorica nema interes u protestima u Beogradu\nVladika Irinej uputio pismo Pompeu\nMaske sa ustaškim pozdravom prodaju se u centru Zagreba\nProtesti širom Grčke, bačeni suzavac i gasne bombe\n30° C 29° C 29° C 29° C 31° C 18° C\nKomentar na clanak Ју-Ес опен без "велике тројке", али ни то није највећи проблем светског тениса


Srna 08.02.2017 10:34\nOsim toga, Ivanić nije dao komentar ni na to što je Tužilaštvo BiH formiralo predmet protiv njega, ministra odbrane BiH Marine Pendeš i njenih zamjenika na osnovu krivične prijave zbog učešća vojnika na obilježavanju Dana Republike Srpske, 9. januara u Banjaluci.\n"Predsjedavajući Ivanić ne želi danas da komentariše najavu predsjednika SDA Bakira Izetbegovića, koji je sinoć najavio da će biti revizije tužbe BiH protiv Srbije ukoliko ekspertska grupa, predvođena agentom Sakibom Softićem, procijeni da ima elemenata za to", rečeno je Srni u kabinetu predsjedavajućeg Predsjedništva BiH.\nBakir Izetbegović najavio je sinoć da će BiH predati zahtjev Haškom sudu za reviziju tužbe protiv Srbije.\nIvanić je ranije rekao da zna da je u Tužilaštvu BiH formiran predmet, te da je postala praksa da se zvaničnici iz Srpske konstantno saslušavaju, što ne doprinosi boljim odnosima u BiH.\nKrivičnu prijavu podnijeli su SDP BiH, DF i Građanski savez.\nKomentarišući tu prijavu, Ivanić je prije nekoliko dana rekao "da je očigledno da neki ljudi iz politike smatraju da ih preko suda treba disciplinovati".\nOn je ranije novinarima komentarisao i najavu Izetbegovića, bošnjačkog člana Predsjedništva BiH, da će obnoviti tužbu protiv Srbije, i tada je naglasio da bi to vratilo stvari na početak, te da ne bilo u duhu izjava koje su se čule nakon susreta premijera Srbije Aleksandra Vučića i ministara u Vladi Srbije sa predstavnicima Savjeta ministara BiH.\n"Govori se o gradnji autoputeva, mostova, a ta bi tužba samo ugrozila sve to, mi nemamo ni agenta pri Haškom tribunalu, njemu ističe mandat. Ja sam već pisao Haškom tribunalu u vezi sa tim", rekao je tada Ivanić.\nTužilaštvo BiH potvrdilo je jutros Srni da je formiran predmet u vezi sa krivičnom prijavom zbog učešća vojnika na obilježavanju Dana Republike Srpske, 9. januara u Banjaluci, ali nije saopštilo ni detalje tog predmeta kao ni lica koja su njime obuhvaćena.


15.07.2021. / 11:26\nSARAJEVO – U prethodnoj godini, kada je zbog pandemije virusa korona bilo blokirano skoro sve u zemlji, zaposleni u institucijama BiH ipak su uspjeli da potroše blizu pola miliona maraka na hranu i piće.\nPreciznije, 43 institucije koje su dostavile svoje podatke u utrošenim sredstvima za reprezentaciju potrošile su 452.723 KM.\nPokazali su ovo podaci koje je dobila poslanica Kluba poslanika Naša Stranka u Predstavničkom domu Parlamenta BiH, Mirjana Marinković Lepić. Ona za Srpskainfo ocjenjuje da su potrošena ogromna sredstva za reprezentaciju iako zbog pandemije nije bilo susreta uživo ili su oni svedeni na minimum.\n– Ne radi se o tome što oni uporno govore da im je odobreno zakonom toliko i toliko, već je problem što se nema osjetljivost ovog momenta i ovog perioda u kojem se troše sredstva – kaže Marinković Lepićeva.\nDodaje da 30 institucija nije dostavilo podatke o utrošenim sredstvima, od kojih i sedam ministarstava. Samo je jedno ministarstvo dostavilo podatke!\n– Tražićemo i od Parlamentarne skupštine da vidimo koliko je potrošeno za namjene reprezentacije. Takođe, tražićemo od institucija koje su potrošile sva sredstva ili su čak prekoračile dozvoljeni budžet informaciju da detaljno navedu namjene za koja su sredstva potrošena – rekla je ona.\nPrema podacima koji su nam dostavljeni, najviše novca je potrošilo Ministarstvo odbrane – oko 138.000 maraka od dozvoljenih 330.000 KM. To su samo troškovi reprezentacije, koji uglavnom podrazumijevaju plaćanje ručka ili troškova u slučaju kada je neka institucija, odnosno državni službenik domaćin nekog sastanka.\nMarinković Lepićeva kaže da se i ne očekuje da troškove ove vrste službenici plaćaju iz svog džepa. Međutim, postavlja se pitanje kako su uspjeli toliko potrošiti s obzirom da skoro nije ni bilo sastanaka uživo.\nOsim Ministarstva odbrane, među veće potrošače reprezentacije spadaju i Obaveštajno bezbjednosna agencija BiH (53.123 KM), Ministarstvo za ljudska prava i izbjeglice (50.579 KM), Granična policija (27.519), te Direkcija za koordinaciju policijskih tijela (19.288 KM).\nViše od 80 odsto planiranih sredstava potrošili su Odbor državne službe za žalbe, odnosno od dozvoljenih 4.000 KM potrošili su 3.977. Zatim Arhiv BiH, koji je potrošio 2.975 KM od planiranih 3.000 maraka, odnosno 99,19 posto. Agencija za forenzička ispitivanja i vještačenja čak je prekoračila limit i od dozvoljenih 6.000 KM potrošila 6.650 maraka.\nUkupan odobreni iznos za institucije koje nisu dostavile podatke je 1,15 miliona maraka, od kojih je Ministarstvu spoljnih poslova na raspolaganju imalo najveći budžet – od pola miliona maraka.\nPored Ministarstva spoljnih poslova, ni sekretarijat Savjeta ministara BiH nije dostavio tražene podatke o utrošenim sredstvima namijenjenim za reprezentaciju.\nZahtjev su ignorisali i Ministarstvo finansija i trezora, Ministarstvo civilnih poslova, Ministarstvo komunikacije i prometa, Ministarstvo pravde, bezbjednosti, spoljne trgovine i ekonomskih odnosa, kao i Tužilaštvo, brojne agencije i instituti. srpskainfo\nTagovi: institucije bihreprezentacije


DECA ULICE | AHTB IBSSA SERBIA\nVođeni vremenom u kome živimo, trgovina ljudima se svrstava u najprofitabilnija kriminalna dela, kada je organizovani kriminal u pitanju. Tretirati ljude protivno humanim normama i suprotno čovečnosti, zarad nezakonitog sticanja dobiti, usmerava nas do najosetljivije teme, koja zahteva posebnu pažnju i dodatno uvođenje mera zaštite i prevencije, a to je eksploatacija dece i maloletnih lica.\nNeophodno je uložiti određene napore i to saradnjom sa psiholozima, javnim mnjenjem, školama i institucijama, sigurnim kućama, prihvatilištima za decu i na jedan svestran način podići svest, kako bi se takva jedna društvena pojava-anomalija suzbila.\nOsetljivost teme je osnovni akcenat kojim se moramo voditi, kada je trgovina dece u pitanju. Zanemarivanje okvira u kojima su deca monetirana kao jeftin način sticanja dobiti, dovodi nas u situaciju da broj eksploatisane dece, raste iz dana u dan.\nDeca iz socijalno ugroženih područja, gde prednjače romska deca, najizloženiji su manipulaciji i trgovinskim procesima, gde kriminalne grupe koriste decu za ulična prosjačenja.\nČesto na ulicama većih gradova, prvenstveno za vreme praznika, možemo videti decu svih uzrasta ( od beba pa do adolescenata), kako polu goli i bosi, prose. Po istom šablonu funkcionišu, uglavnom pod nadzorom iz prikrajka, neke odrasle osobe.\nProteklih godina, medijsku pažnju izazvala je informativna sekvenca u kojoj se postavlja pitanje, beba koje konstantno spavaju u naručju prosjakinje, nevezano za buku, doba dana i vremenske uslove.\nIz opravdanih i proverenih razoga u nekim slučajevima je konstatovano da su koristili sedative kako bi umirili bebe, koje su nakon toga konstantno spavale a njihovi nosioci bili u prilici da nesmetano prose i stiču materijalnu korist.\nSa aspekta, zdravog ljudskog rasuđivanja, takva društvena anomalija, gotovo da ima nesagledive posledice.\nUvidom i radom nadležnih institucija na terenu, došlo se do saznanja da većina dece, prosi sa svojim roditeljima ili srodnicima, kako bi prehranili sebe i svoju porodicu jer dolaze iz ekstremnog siromaštva. Navedena situacija, je odličan manipulativan prostor za kriminalno organizovanje lančanog prosjačenja, tako da među prosjacima imamo i žrtve eksploatacije.\nVodeći se navedenim, ostajemo zbunjeni, da li novac dajemo gladnima, smrznutima, siromašnima na ivici egzistencije ili ne davati ništa i na taj način sistematskim delovanjem raditi na suzbijanju iskorišćavanja dece, starih, trudnica, bolesnih, invalida u cilju sticanja dobiti pojedincu ili organizovanim bandama.\nPod prisilom, pretnjama, batinama i ucenenjeni ugrožena deca i pojedinci koji se koriste u svrhe uličnog prosjačenja, ostaju nema i ne prijavljuju sopstveno ropstvo. Tako postaju lak plen u sistemu onih koji na njima zarađuju, kršeći zakonske norme i sva ljudska prava.


Memorijalni turizam: Zaboravljena istorija kao ekonomska prilika - Impuls\nObjavljeno: Subota, 26 Novembar 2016 21:00\nSrbija i ostale članice nekadašnje SFRJ na svojoj teritoriji imaju veći broj spomenika i memorijalnih kompleksa koji obeležavaju mesta stradanja i značajnih bitaka u Drugom svetskom ratu. Uprkos tome, domaći memorijalni turizam danas je nerazvijen, što iz ideoloških razloga, što zbog potpunog nemara, iako je interesovanje domaćih, a posebno stranih turista za ove lokalitete sve veće iz godine u godinu.\nMemorijalni turizam može da bude unosan posao sa značajnim prihodima za lokalne turističke radnike, ugostitelje i prodavce suvenira. U zemljama zapadne Evrope i SAD to je odavno uočena i dobro razvijena poslovna prilika, a lokacije bitaka iz Američkog građanskog rata, iskrcavanja u Normandiji, najvećih koncentracionih logora, kao i najčuvenijih bitaka iz Prvog svetskog rata, obeležene su spomenicima i memorijalnim centrima koji su veoma posećeni, i to ne samo za vreme obeleževanja značajnih godišnjica.\nPoslednjih godina, sa porastom stranih turista i razvojem društvenih mreža, interesovanje za ovakve spomenike neprekidno raste i u Srbiji, koja u tom segmentu ima itekako šta da ponudi, pogotovo oni koji su posvećeni stradalima u Drugom svetskom ratu, kada su spomen-komplekse podizali naši najznačajniji arhitekti, slikari i vajari posleratnog perioda. Ipak, njihov potencijal je i dalje neiskorišćen, a prepoznali su ga samo retki preduzetnici i entuzijasti-istraživači.\nU beogradskom Muzeju istorije Jugoslavije u toku je „putujuća“ izložba koja se bavi upravo ovom tematikom, kao deo projekta na kome radi nekoliko grupa multidisciplinarnih istraživača iz Ljubljane, Sarajeva, Zagreba, Skoplja i Beograda. Cilje ovog projekta je, između ostalog, da podstakne državne institucije da razviju strategije održivog upravljanja svih lokaliteta na kojima se nalaze spomenici, memorijalni kompleksi i parkovi nastali u SFRJ, a kao jedan od proizvoda projekta nastaće i njihova onlajn mapa.\nJelica Jovanović, iz domaćeg nevladinog udruženja Grupa Arhitekata, koje je jedan od organizatora izložbe, kaže u razgovoru za „Biznis & Finansije“, da je razvoj ovakvog projekta donekle podstaknut sve većom popularnošću memorijalnih spomenika na društvenim mrežama, ali i potrebom da se reaguje na sadržaje koji ih ne prikazuju na relevantan način i ne pominju imena njihovih autora, kao u slučaju knjige „Jan Kempenaers – Spomenik“, holandskog arhitekte Willem Jan Neutelings-a. Za takav pristup je karakteristično da se memorijalni spomenici predstavljaju kao dela koja su otuđena od okruženja i konteksta u kome su nastala, bez sagledavanje njihove vrednosti iz ugla istorije umetnosti ili zaštite spomenika, objašnjava Jovanović i ističe da se, nasuprot tome, izložba bavi celokupnom infrastrukturom koja je u vreme SFRJ građena zarad memorijalnog turizma.\nMada su, danas, ovi kompleksi najčešće zapušteni, situacija nije svuda ista. „Na nekim lokacijama su koliko-toliko održavani, a negde su u potpunosti zanemareni ili rušeni, kao na pojedinim mestima u Bosni i Hrvatskoj, gde se to dešavalo kao posledica rata ili otvorenih vandalističkih ispada. Može se reći da su na pojedinim lokalitetima u Srbiji i Sloveniji oni najbolje očuvani, mada to zavisi i od onih koji ih čuvaju“, kaže Jovanović. Ona pojašnjava da je očuvanje spomenika pod zaštitom države u nadležnosti lokalnih muzeja, koji su, međutim, locirani u gradskim jezgrima, daleko od memorijalnog kompleksa, a na samim lokalitetima često nedostaje odgovarajući kadar.\n„Primera radi, u Beloj Crkvi ključevi memorijalne zbirke su kod lokalnog učitelja, a sama zbirka je u veoma lošem stanju jer krov prokišnjava. S druge strane, Kadinjača je pod nadležnošću Narodnog muzeja u Užicu, koji vodi računa o čitavom kompleksu, pa je ceo taj prostor ušao u Ljubljanski proces 2, koji se bavi zajedničkim nasleđem bivše zemlje“. U Srbiji je, dodaje naša sagovornica, takođe bilo slučajeva vandalizma, navodeći primer Krupnja, gde je spomenik na Stolicama već dvaput bacan u reku, a neke memorijalne umetničke zbirke su nepotpune, ili u jako lošem stanju.\nTokom prethodnih četvrt veka „zagubila“ se činjenica da ovi spomenici, zapravo, predstavljaju grobnice ogromnog broja ljudi koji su na tom mestu poginuli, a njihova poruka je u velikoj meri politizovana. Stoga je za autore aktuelne izložbe u u Muzeju istorije Jugoslavije donekle bilo iznenađujuće tako veliko interesovanje publike, ali se pokazalo i da mladi posetioci gotovo ništa ne znaju o toj tematici. „Neki od njih su tek nakon izložbe počeli da istražuju taj istorijski period i potom su se vraćali da nam saopšte kako su zaprepašćeni tolikim brojem žrtava. Oni su, do tada, takve spomenike isključivo poistovećivali sa komunizmom i autoritarnim režimom, što ukazuje na neodgovarajuće tretiranje ove problematike u aktuelnom obrazovnom sistemu, ali i u celokupnom kulturnom životu“, ocenjuje Jovanović i ističe da je praksa u drugim zemljama znatno drugačija, jer se spomenici vezani za posledice Drugog svetskog rata doživljavaju kao simbol najvećeg stradanja u dotadašnjoj ljudskoj istoriji.\nDrugi vide što mi ne vidimo\nZato je podsticana ideja da memorijalni kompleksi posvećeni tom periodu postanu važan deo edukacije budućih naraštaja, a kod nas su prvi, skromniji spomenici počeli da se grade odmah po završetku ratnih dejstava, na svim lokacijama od značaja za NOB i obeležavanje događaja iz vremena okupacije. Nakon 1952. godine, kada se zemlja politički i ekonomski stabilizovala, Šumarice, Kadinjača, i sva druga mesta na kojima su se desila najmasovnija stradanja, dobila su drugačiji tretman, ističe Jovanović.\nTada se poklanja daleko veća pažnja arhitektonskom i urbanističkom aspektu gradnje, kao i njenoj umetničkoj vrednosti, pokreću se javni konkursi i vodi širi dijalog, u koji su se uključivali najugledniji pojedinci i organizacije. U isto vreme formiraju se institucije nadležne za urbanizam i izgradnju memorijalnih kompleksa. Sedamdesetih su takve društvene inicijative bile još razvijenije i započelo se sa gradnjom većih spomenika, apstraktnije umetničke forme, koji predstavljaju ključna mesta u istoriji naše umetnosti, jer su na njima radili najbolji arhitekti, vajari i skulptori tog vremena: Bogdan Bogdanović, Mihajlo Mitrović, Radivoje Tomić, Ivanka Raspopović, Ivan Antić… Jovanović napominje da upravo spomenici iz tog vremena i danas privlače najveću pažnju, bilo da je reč o struci, ili široj publici.\nInteresovanje za nekadašnju SFRJ genarlno raste i van njenih bivših granica, možda i zato što je literatura o tom periodu dostupnija na drugim jezicima, pre svega engleskom. Tome doprinosi i preduzimljivost pojedinaca kao što je Holanđanin Ralf van der Zijden, koji je u Beogradu 2011. osnovao preduzeće „iBikeBelgrade“, nudeći, između ostalog, biciklistički obilazak „socijalističke zaostavštine i spomenika“ u glavnom gradu i postigao veliki uspeh sa tim programom.\nMemorijalni kompleksi su danas pod ingerencijom Ministarstva za rad, socijalna i boračka pitanja, koje je nadležno za negovanje tradicija oslobodilačkih ratova, i o njima treba da se brinu lokalne samouprave, s tim da je to na nekim mestima preneto na tamošnje muzeje. Budžetska izdvajanja za njihovo održavanje su veoma skromna, pa se u takvim uslovima neizbežno postavlja pitanje njihove samoodrživosti.\nU diskusijama o tome koliko memorijalni turizam može doprineti njihovom očuvanju, ali i ukupnom ugledu zemlje kroz veću vidljivost tog perioda naše istorije, treba imati na umu da su takvi spomenici, još u socijalističko vreme, imali za cilj i da ekonomski pomognu regione bez razvijene industrije ili strateških sirovina, podseća Jovanović. Kao primer, navodi da su građeni memorijalni parkovi, u kojima su celi šumski kompleksi stavljani pod zaštitu, sa odgovarajućom infrastrukturom koja je bila pogodna za razvoj planinskog, ferijalnog ili biciklističkog turizma.


Predsednica Osmani se sastala sa generalnom guvernerkom Kanade Mary Simon - Novosti i Događanja - Predsednica Republike Kosovo - DR VJOSA OSMANI - SADRIU\nPredsednica Osmani se sastala sa generalnom guvernerkom Kanade Mary Simon\nPredsednica Republike Kosovo sastala se sa generalnom guvernerkom Kanade Mary Simon, koja je šef kanadske države. Na sastanku sa guvernerkom Simon, predsednica Osmani se zahvalila na pomoći kanadske države Kosovu, izražavajući spremnost da se ova saradnja dalje produbi.\nPredsednica Osmani je istakla ulogu žena u donošenju odluka, videći to kao ključan preduslov za konsolidovanje demokratije i jačanje države. U tom kontekstu, istakla je da Kanada ostaje dobar primer, iz čijeg iskustva može imati koristi i Kosovo.\nDve sagovornice su diskutovale i o mogućnosti saradnje u oblastima od obostranog interesa, gde su pomenule spoljnu politiku, obranu, privrednu razmenu, obrazovanje i dr.\nPredsednica Osmani je istakla da je Kosovo sada napravilo osetne korake u pružanju skladne i sigurne sredine za strana ulaganja, pozivajući kanadske firme da istraže mogućnosti koje nudi Kosovo, a u kojem dominira mlado stanovništvo.\nA što se tiče aktuelne situacije na Kosovu, predsednica Osmani je ponovo istakla da je težnja zemlje i dalje učlanjenje u EU, kao i u ostale međunarodne organizacije, za šta je rekla da očekuje kanadsku podršku. Predsednica Osmani rekla je da proces dijaloga sa Srbijom mora da se završi međusobnim priznanjem. Ona je ponovo pomenula preteću retoriku Srbije i povećanje ruskog uticaja u regionu, kao pretnje za destabilizaciju u ovom delu Evrope.


Evropske potvrde o vakcinaciji nude se za 300 dolara na darknetu - 01.11.2021, Sputnik Srbija\nEvropske elektronske potvrde o vakcinaciji protiv kovida 19 nude se na prodaju na darknetu, sa prosečnom cenom od 300 dolara, saopštila je vodeća ruska... 01.11.2021, Sputnik Srbija\n„Kasperski Lab je proučio nekoliko sumnjivih sajtova i pronašao ponude za prodaju elektronskih sertifikata. Dokument se u oglasima nudi u proseku za 300 dolara“, navodi se u saopštenju kompanije.U saopštenju se dodaje da ponude ukazuju na to da je plaćanje prihvaćeno u bilo kojoj kriptovaluti.Sertifikati se nude na engleskom i ruskom jeziku, a korisnici mogu da izaberu zemlju vakcinacije i proizvođača vakcine— Astra zeneca, Fajzer, Džonson & Džonsonili Moderna. Sertifikat je navodno izdat u jednoj od zemalja istočne Evrope i može se proveriti korišćenjem zvaničnih aplikacija CovPass, CovidCheck, Corona-Warn.Kompanija za sajber bezbednost upozorila je da se ne kupuju bilo kakvi sertifikati na darknetu, naglasivši da su svi takvi oglasi prevara.\nsvet, vakcinacija, kovid 19, društvo\nEvropske elektronske potvrde o vakcinaciji protiv kovida 19 nude se na prodaju na darknetu, sa prosečnom cenom od 300 dolara, saopštila je vodeća ruska kompanija za sajber bezbednost i antivirusne programe Kasperski.\n„Kasperski Lab je proučio nekoliko sumnjivih sajtova i pronašao ponude za prodaju elektronskih sertifikata. Dokument se u oglasima nudi u proseku za 300 dolara“, navodi se u saopštenju kompanije.\nU saopštenju se dodaje da ponude ukazuju na to da je plaćanje prihvaćeno u bilo kojoj kriptovaluti.\nSertifikati se nude na engleskom i ruskom jeziku, a korisnici mogu da izaberu zemlju vakcinacije i proizvođača vakcine— Astra zeneca, Fajzer, Džonson & Džonsonili Moderna. Sertifikat je navodno izdat u jednoj od zemalja istočne Evrope i može se proveriti korišćenjem zvaničnih aplikacija CovPass, CovidCheck, Corona-Warn.\nKompanija za sajber bezbednost upozorila je da se ne kupuju bilo kakvi sertifikati na darknetu, naglasivši da su svi takvi oglasi prevara.


S lica mesta: Državni data centar u Kragujevcu | PC Press\n1. juni 2021. 2. juni 2021. PC Press\nPočetkom maja Redakcija PC Press‑a je pozvana da se bliže upozna sa Državnim data centrom u Kragujevcu. Povod je bio skup nazvan „Državni data centar – informaciona bezbednost i zaštita podataka“. Uverili smo se da je DDC izgrađen po najvišim tehničkim i bezbednosnim standardima.\nU ponedeljak, 10. maja prisustvovali smo javnom slušanju Odbora za obrazovanje, nauku, tehnološki razvoj i informatičko društvo na temu „Državni data centar – informaciona bezbednost i zaštita podataka“. Kako i dolikuje ovoj temi, događaj je bio organizovan u Državnom data centru (DDC) u Kragujevcu. Bila je to prilika da posetimo data centar koji je uspostavila Kancelarija za IT i eUpravu.\nKancelarija za IT i eUpravu obavlja poslove koji se odnose na projektovanje, usklađivanje, razvoj i funkcionisanje sistema elektronske uprave i informacionih sistema i infrastrukture organa državne uprave i službi Vlade. Takođe, kao nadležni organ, a u skladu sa Zakonom o elektronskoj upravi, uspostavlja i upravlja Državnim data centrom za upravljanje i čuvanje podataka. Važno je reći da je Vlada izgradnju Državnog data centra za upravljanje i čuvanje podataka u Kragujevcu utvrdila kao projekat od značaja za Republiku Srbiju.\nU dve zgrade\nSvaki projekat započinjemo s nekim ciljem, pa ni izgradnja Državnog data centra nije izuzetak. Ciljevi su bili da se unapredi sistem elektronskog poslovanja, da se koriste najsavremeniji IKT sistemi u pružanju usluga, da se smanji rizik od gubitka podataka i da se nastavi sa digitalnom transformacijom u Srbiji. Država je već ranije uspostavila data centar u Beogradu, pa su i ta iskustva primenjena da bi se u Kragujevcu izgradio moderan data centar koji će zadovoljiti sve standarde u ovoj oblasti, ali i biti adekvatna rezervna lokacija za čuvanje važnih podataka.\nS radom Državnog data centra upoznali su nas dr Mihailo Jovanović, direktor Kancelarije za IT i eUpravu i Slaviša Antić, pomoćnik direktora Kancelarije za IT i eUpravu. Doktor Jovanović je napomenuo da su planom izgradnje DDC u Kragujevcu predviđena dva objekta ukupne površine oko 14.000 kvadratnih metara s kapacitetom 1080 rack ormana.\nTo znači da je ovaj data centar pet puta veći od pomenutog Državnog data centra u Beogradu. Zato će DDC u Kragujevcu postati primarni data centar, dok će se beogradski DDC koristiti kao rezervna lokacija.\nPrvi objekat je površine nešto više od 8000 kvadratnih metara i kapaciteta 640 rack ormana, s mogućnošću dogradnje zgrade sa još 320 rack ormana. Drugi objekat je površine nešto više od tri hiljade kvadratnih metara i kapaciteta 120 rack ormana. Ovaj objekat koriste Ministarstvo unutrašnjih poslova (MUP), vojska i Bezbednosno informativna agencija (BIA).\nDDC u Kragujevcu ispunjava najviši standard pouzdanosti od 99,995 odsto, odnosno Tier 4 standard, a svi sistemi u DDC‑u su duplirani – takozvana 2N redundansa\nNeko bi rekao da je kapacitet DDC u Kragujevcu preveliki, ali ideja nije pružanje usluga samo državnim organima već i komercijalnim korisnicima. Centar već koriste organi državne uprave i lokalnih samouprava, Skupština RS, pokrajinska Vlada i drugi. Državni organi mogu da smeštaju svoju opremu u data centar (Telehousing) ili da koriste virtuelne serverske resurse u državnom cloud sistemu (Infrastructure as a Service – IaaS). Komercijalni korisnici trenutno su Huawei, IBM, SOX, Orion Telekom, Srpska banka, Poštanska štedionica, AIGO, Comtrade, RTS i Telekom Srbija. Za upravljanje komercijalnim delom Vlada Republike Srbije je osnovala kompaniju Data Cloud Technology, koja je 100 odsto u vlasništvu Republike Srbije.\nTokom izbora lokacije za Državni data centar vodilo se računa o mnogim značajnim faktorima koji mogu da doprinesu funkcionalnom i bezbednom radu data centra. Tražila se lokacija koja nije u samom gradu, ali jeste blizu Univerziteta. Takođe, gledalo se da je lokacija u blizini auto‑puta. Birana je lokacija koja se nalazi na drugoj tektonskoj ploči u odnosu na Beograd. Gledalo se i da je u poslednjih 100 godina povoljna statistika zemljotresa i da područje 100 godina nije plavljeno.\nPored toga, vodilo se računa i da se u okviru 400 metara ne nalaze hemijska industrija, istraživačke laboratorije, deponije i brane. Zatim da se u okviru 800 metara ne nalaze auto‑put, pruga ili vojna baza, kao i da se u okviru 1600 metara ne nalaze aerodrom, fabrika vojne industrije i fabrika municije.\nJedan od najpoznatijih standarda za dizajn data centra i infrastrukture je ANSI/TIA‑942. Ovaj standard uključuje sertifikat ANSI/TIA‑942‑ready, koji osigurava usaglašenost s jednim od četiri nivoa data centra ocenjenih za nivo redundanse i tolerancije na kvarove: Tier 1, Tier 2, Tier 3 i Tier 4. Po ovom standardu, DDC u Kragujevcu ispunjava najviši standard pouzdanosti od 99,995 odsto, odnosno Tier 4.\nVlada je izgradnju Državnog data centra za upravljanje i čuvanje podataka u Kragujevcu utvrdila kao projekat od značaja za Republiku Srbiju\nSvi sistemi u DDC‑u su duplirani, takozvana 2N redundansa. DDC se napaja preko dva energetska voda koja dolaze s različitih trafo‑stanica. Tu su i UPS napajanja te dizel agregati. Bez napajanja sa oba energetska voda DDC može da radi 96 sati pomoću agregata, ako u njih ne dosipamo gorivo. Uz dosipanje goriva, DDC bi radio neprekidno.\nPročitajte i: Pjotr Jelenski otvorio konferenciju „Data Science” u Beogradu\nUsluge Državnog data centra u Kragujevcu se pružaju u skladu s bezbednosnim standardom ISO 27001, standardima kvaliteta ISO 9001, kao i standardom u vezi s kvalitetom pružanja usluga ISO 20000.Vodilo se računa i o energetskoj efikasnosti. DDC nije povezan na spoljne izvore grejanja, već se administrativne prostorije greju isključivo toplotom koju stvara sama oprema.\nSistemi tehničkog obezbeđenja u Državnom data centru u Kragujevcu sastoje se od sistema video‑nadzora gde je sva centralna oprema za CCTV redundantna. Isto važi i za perimetarsku zaštitu kompleksa, termovizijske kamere, kamere koji „pokrivaju“ vidljivi deo spektra i PTZ kamere za detalje. Uspostavljeni su protivprovalni sistemi, detekcioni kablovi za perimetarsku zaštitu, zaštita objekta, kontrola pristupa u objekat sa RFID čitačima, rampa na ulazu u kompleks itd.\nOvaj data centar je pet puta veći od Državnog data centra u Beogradu. Zato će DDC u Kragujevcu postati primarni data centar, dok će se beogradski DDC koristiti kao rezervna lokacija.\nAdekvatno upravljanje informacionom bezbednošću veoma je važno u data centru. Stoga se u Državnom data centru u Kragujevcu prate i analiziraju informacioni i bezbednosni rizici i kontinuirano se prate događaji na informacionom sistemu Mreže državnih organa. Detektuje se neuobičajeno ponašanje i preventivno reaguje u slučaju pretnje.\nDetekcija, dojava i aktivacija gašenja požara obuhvata sve objekte i prostorije. Postoje ručni i automatski detektori, alarmne sirene i različiti načini gašenja, u zavisnosti od prostorije u kojoj se požar detektuje. U prostorijama sa serverskom IT opremom i UPS‑ovima požar se gasi pomoću gasa NovecTM1230. Osnovni princip na kome se zasniva gašenje požara jeste apsorpcija toplote koja potiče od plamena, pri čemu se koncentracija kiseonika u prostoriji gde se gas ispušta značajno ne smanjuje. Raniji sistemi koristili su gas koji oduzima kiseonik i može veoma štetno da deluje i na ljude koji se u prostoriji zateknu u trenutku havarije. NovecTM1230 ne sadrži ni hlor ni brom i samim tim nema uticaja na oštećenje ozonskog omotača u slučaju eventualnog ispuštanja u atmosferu.\nPročitajte i: HPE Infosight – rešenje za mirne oblake\nKao jedan od osnovnih faktora za dobro upravljanje data centrom prepoznata je obuka kadrova, koja se redovno sprovodi. Važno je reći i da je u novom DDC‑u zaposleno 15 mladih stručnjaka iz Kragujevca.\nProces digitalizacije napreduje svakim danom, a s digitalizacijom se poboljšava i standard i kvalitet života građana. Digitalizacija je važna za svaku kompaniju, pa su tako i njihovi ciljevi usko povezani s razvojem informacionih tehnologija. Praćenje IT trendova pokazalo se kao veoma korisno kad kompanije žele da klijentima pruže nove, moderne usluge kako bi im svakodnevne životne aktivnosti učinile pristupačnijim i lakšim. S druge strane, proces digitalizacije je veoma važan za svaku državu koja vodi računa o svojim građanima, njihovim ličnim podacima i svim procesima u kojima država aktivno učestvuje.\nPomenimo samo neke od procesa, kao što su izdavanja ličnih dokumenata, školovanje dece i upis u vrtiće, upravljanje poreskim obavezama građana, zdravstveno osiguranje, upravljanje vakcinisanjem protiv virusa COVID‑19 itd. Za uspešnu digitalizaciju svake kompanije i države veoma je važno dobro upravljanje IT infrastrukturom i digitalnim podacima. Tako je data centar srce svake države ili kompanije, podržavajući na bezbedan način definisane aktivnosti i ciljeve.\nDDC u Kragujevcu sa svom modernom opremom koju poseduje i onom koja će tek stići (očekuje se superkompjuter!), treba da posluži kao osnova za razvoj novih tehnologija i naprednih IT rešenja. Trenutno su u planu tri projekta: veštačka inteligencija, za koju je neophodan superbrzi računar; „Pametna Srbija“ – analiza i obrada velike količine podataka, na primer, IT sistem za podršku imunizaciji i „Pametni gradovi“ što treba da obezbedi pametno parkiranje, signalizaciju, unapređenje ekologije itd. Zato je u planu formiranje Network Operations Center (NOC) i Security Operations Center (SOC) u okviru Državnog data centra u Kragujevcu.\nTagovi: data centar, Državni data centar, Infrastruktura, it infrastruktura, konferencija\n← PC Press istražuje: Povratak u kancelarije\nJoš dva dana do konferencije Digital Day Lite →


Građanske Inicijative | Debata Tri slobode u kontekstu Kosova\n31 May Debata Tri slobode u kontekstu Kosova\nOrganizacije civilnog društva iz Srbije, potpisnice Platforme Tri slobode okupile su se danas da predstave najdrastičnije slučajeve sužavanja sloboda okupljanja, izražavanja i udruživanja organizacija iz Srbije koje se bave temom Kosova.\nNa debati “Tri slobode u kontekstu Kosova”, održanoj u okviru festivala “Mirëdita, dobar dan” u EU Info centru, izvršna direktorka Građanskih inicijativa Maja Stojanović istakla je da se sužavanje ovih sloboda najbolje vidi na primeru Kosova, kako za civilno društvo, tako i za novinare.\nKao jedan od primera, Maja Stojanović je istakla pisanje portala “Istraga.rs” koji je objavio “niz uvredljivih tekstova” o novinarima i aktivistima civilnog sektora koji se bave kosovskim pitanjem, a poslednji u nizu bio je tekst o autorkama filma “Albanke su naše sestre” i dramaturškinji Borki Pavićević koja je proglašena “teroristkinjom”, a Centar za kulturnu dekontaminaciju (CZKD) “organizacijom koja radi protiv interesa Srbije”.\nJoš neki od istaknutih primera bili su i protest desničara ispred pekare “Roma” u Borči, slučaj odgovornog urednika agencije Beta Dragan Janjića kome je upućen niz pretnji nakon što ga je javno prozvao predsednik Aleksandar Vučić, preteći grafiti u zgradi u kojoj se nalazi kancelarija Inicijative mladih za ljudska prava, protesti ekstremista na prethodnom festivalu “”Mirëdita, dobar dan” i ostali”.\nIvan Đurić, programski direktor Inicijative mladih za ljudska prava, naveo je da se u javnosti više govori o desničarima koji pokušavaju da spreče održavanje festivala nego o samom programu ovogodišnje Mirdite.\nMilena Vasić iz Komiteta pravnika za ljudska prava istakla je da moramo promeniti način komunikacije sa građanima kako kako bi se promenila javna retorika koja dominira u društvu i promovisao dijalog kao jedini mogući način za pomirenje dva naroda.\nSva pominjanja Kosova u medijima u Srbiji obeležena su senzacionalističkim naslovima, manipulacijom činjenicama i lažnim vestima. Kao civilni sektor moramo da promenimo način komunikacije sa građanima kako bismo predstavili pravu sliku.\nOkupljeni su takođe ocenili da u školama ne treba da se prikazuje dokumentarni film “Pogrom 17. mart – deset godina kasnije”, jer sadrži “govor mržnje i Albance tretira kao bića nižeg roda”.\nDebata je završena zaključkom da je neophodno da civilno društvo pojača saradnju kada su u pitanju ove teme i zaštita osnovnih prava, kao i regionalno povezivanje, kako bi zajednički našli odgovore na ova suštinska pitanja.\nDebati su prisustvovali predstavnici organizacija potpisnica Platforme Tri slobode koja je nedavno lansirana u Srbiji i članovi Radne grupe za poglavlje 35 Nacionalnog konventa o EU.\nSve slučajeve koji su predstavljeni na debati možete videti OVDE.\nFestival “Mirëdita, dobar dan” predstavlja jedinstveni kulturni događaj i priliku da umetnici sa Kosova predstave svoj rad publici u Beogradu. Takođe, ovaj festival je prilika da dve strane upoznaju i razmene perspektive, čime se postiže prevazilaženje razlika i omogućava veće razumevanje između dve zajednice. Simbol festivala je Bekim Fehmiu, kao zajednički imenitelj zajedničke istorije i podsetnik da je kulturom moguće prevazići etničke barijere.


Porsche Novi Sad test Intervju\nMarka Volkswagen je u punom zamahu na našem tržištu. Kompanija Porsche Srbija i Crna Gora ulaže mnogo, kako u prodajno-servisnu mrežu, tako i u razvoj dilera. A jedan od svakako uspešnijih je Porsche Novi Sad\nPorsche Novi Sad jedan je od najuspešnijih dilera Porsche Srbija i Crna Gora, generalnog uvoznika vozila marke Volkswagen na našem tržištu. Sa poslovanjem je započela pre godinu i po dana, tačnije 1. aprila 2006. godine i od tada kupcima nudi sva vozila iz programa renomiranog nemačkog proizvođača. Istovremeno, pored prodaje novih vozila, Porsche Novi Sad veliku pažnju posvećuje pružanju niza kvalitetnih usluga iz oblasti prodaje i servisa.\nBudući da tržište Srbije, a posebno Vojvodine i Novog Sada, za koje je ova kompanija posebno zainteresovana, tačnije nadležna u okviru postojeće dilerske strukture Porsche SCG, pokazuje znake ”buđenja”, vreme je za adekvatnu reakciju. Direktor Porsche Novi Sad, Vladimir Lukić nas je upoznao sa rezultatima koji su ostvareni u proteklom periodu, kao i sa postojećim kapacitetima i mogućnostima firme čiji se prodajno-servisni objekti nalaze u Novosadskoj 9 u Sremskoj Kamenici.\nVreleGume: Kako ocenjujete dosadašnje poslovanje Porsche Novi Sad?\nLukić: Sa današnje tačke gledišta ne mogu da sakrijem zadovoljstvo, jer ostvareni rezultati govore da smo vredno radili u proteklih godinu i po dana od kada postojimo. Klijenti su prepoznali u nama sigurnog partnera sa lepezom usluga koje ih čini izuzetno zadovoljnima. Napomenuću samo da u svim segmentima poslovanja tokom prvih deset meseci ove godine u odnosu na 2006. imamo porast aktivnosti od preko 50%.


Stanje demokratije u Srbiji 2018: Bez značajnog napretka u toku prethodne godine - European Western Balkans\nAutor Mateja Agatonović 28. 09. 2018. 28. 09. 2018.\nMarija Stojanović, Nikola Burazer, Maja Vasić Nikolić, Srđan Majstorović; Foto: Medija centar\nBEOGRAD – Vrlo malo napretka uočeno je u razvoju demokratskih institucija u Srbiji tokom prethodne godine, a posebno u periodu od najnovijeg izveštaja Evropske komisije iz aprila, zaključak je tribine na kojoj je predstavljen izveštaj “Stanje demokratije u Srbiji 2018” Centra savremene politike.\n“Država koja nema određen demokratski kapacitet nema ni perspektivu članstva u Evropskoj uniji”, izjavio je Nikola Burazer iz Centra savremene politike, autor izveštaja.\nOvaj izveštaj, koji je objavljen uz podršku Beogradske otvorene škole i Švedske agencije za međunarodni razvoj, pokriva oblasti koje su u prethodnim izveštajima Evropske komisije o napretku država članica vile izdvojene kao “osnovne vrednosti”: izbore, funkcionisanje parlamenta, upravljanje i civilno društvo, kao i medijske slobode, podsetio je Burazer.\nSrđan Majstorović, predsednik Upravnog odbora Centra za evropske politike, pozdravio je objavljivanje ovog izveštaja, ocenivši da je provokativan i da “nas podseća šta je suština evropskih integracija”.\n“Izveštaji nezavisnih tela ne raspravljaju se u Narodnoj skupštini, ili se na tim raspravama ne donose zaključci za Vladu, čime se obesmišljava uloga ovih institucija”, dodao je Majstorović.\n“Javni diskurs je na nivou Balkanskog špijuna, gde postoji podela na “izdajnike” i one koji su uvek upravu, na nas i njih”, naglasio je on.\n“Ako se situacija ne promeni, doći će do “glasanja nogama” – ljudi će se još više odlučivati na napuštanje zemlje, a neće doći ni do značajnijeg ekonomskog razvoja jer niko neće želeti da investira u zemlje gde ne postoji vladavina prava”, podvukao je Majstorović.\n“Postoji trend preuzimanja institucija, koje se bave interesima političkih elita, a ne opštim interesima građana”, rekla je Vasić Nikoloć, navodeći kao primere Vojno-bezbednosnu agenciju i Regulatorno telo za elekotronske medije.\n“Sufinansiranje lokalnih medija od strane države je bila dobra ideja, ali se pretvorila u svoju suprotnost, jer na tim konkursima pobeđuju mediji pristrasni prema vlastima”, ocenila je Vasić Nikolić.\nPoslednji deo tribine bio je posvećen budućnosti evropskih integracija Srbije i regiona. Majstorović je istakao kako je moto “Radimo to zbog sebe, a ne zbog EU”, dobra polazna osnova, ali da je problem što se, zapravo, ne radi mnogo.\n“Evropska unija u koju Srbija uđe biće drugačija od one kakva je danas. Ali to nije alibi za nesprovođenje reformi”, naglasio je.\nIzrazio je nadu da će referendum u Makedoniji 30. septembra proći uspešno, što bi dovelo do “zdrave konkurencije” između država kandidata.\ncivilno društvoCS4EUDemokratijaMaja Vasić NikolićNikola Burazersloboda izražavanjaSrđan MajstorovićStanje demokratije u Srbiji\nFoNet 23. 09. 2020.


U dualnom obrazovanju 3.507 učenika i 600 firmi › Made-in-Germany.rs\nU Srbiji će se od naredne školske godine u sistemu dualnog obrazovanja naći 66 srednjih stručnih škola sa 30 obrazovnih profila, 3.507 učenika i 600 kompanija u kojima će se odvijati praktična nastava, javlja Privredna komora Srbije (PKS).\n„Planiranjem upisa u 66 srednjih škola u 52 grada i opštine, akcenat se stavlja na potrebe privrede i privrednog razvoja, kao i na mogućnosti daljeg zapošljavanja učenika. Nakon završnog ispita koji polažu u školi, učenici će se po uobičajenoj proceduri upisa raspoređivati po svojim rezultatima, uspehu i željama“, navodi se u saopštenju PKS.\nPo dualnom modelu obrazovanja, đacima će od narednog 1. septembra biti ponuđeno 10 novih obrazovnih profila, među kojima je i „tehničar mehatronike“, spoj mašinstva, IT-a i elektrotehnike. Za ovo zanimanje će se školovati učenici u Zrenjaninu i Vlasotincu, koji će stručnu praksu obavljati kroz rad u kompanijama „Draxlmaier“, „Modital“, „Šinvoz“, „Falke“, „Gruner“, „Elrad International“…\n– Učenici Saobraćajno tehničke škole u Zemunu dobiće mogućnost da se za novo zanimanje, „tehničar logistike i špedicije“, školuju u kompanijama „Cargo partner“, „Gebruder Weiss“, „Milšped“, „DM Schenker“, „Lagermax“, „Quehenberger“ – objasnila je rukovodilac Centra za dualno obrazovanje PKS Ana Stojanović i dodala da je privreda najveći interes iskazala za profilima mašinske i elektro industrije.\nOna je podsetila da je Srbija jedina zemlja u regionu koja ima Zakon o dualnom obrazovanju, kao i da značajnu ulogu u tom sistemu ima upravo PKS, čiji je zadatak da ukaže na potrebe privrede za kadrovima, kako bi se obezbedila usklađenost obrazovanja i sveta rada.\n– Kompanije na ovaj način dolaze do kompetentnih, formiranih kadrova, dok mladi povećavaju svoju konkurentnost na tržištu rada – istakla je Stojanovićeva, a prenosi agencija „Beta“\nOvaj projekat finansira Austrijska razvoja agencija, a PKS ga realizuje uz pomoć Federalne komore Austrije.


Prijava je moguća na dan trke, naglašavaju organizatori, a kategorije su do 5, 6, 7, 8, 9 i 10 godina.\nMedalje su obezbeđene za sve pobednike, a Oxigen >> Pročitaj celu vest na sajtu JužneVesti.com << klub svojim članovima daje medalje i za učestvovanje, zbog negovanja sportskog duha i truda - pričaju u Oxigenu.\nKorišćenje zaštitne opreme je obavezno. Ukoliko bude promena kada je reč o terminu trke, kažu u niškom klubu, nove informacije biće objavljene na njihovoj Fejsbuk stranici.\nRolerijada u petak kraj Palilulske rampe\nIzvor: RadioCity.rs, 30.Avg.2018\nNa Rolerijadi mogu učestvovati deca u kategorijama do 5, 6, 7, 8, 9, i 10 godina.. Medalje su obezbeđene za sve pobednike a Oxigen klub svojim članovima daje medalje i za učestvovanje zbog negovanja sportskog duha i truda.. . "Do sada nismo nikad za 15 godina rada organizovali manifestaciju...


Crnogorski stručnjak je figurirao kao opcija početkom oktobra, kada su košarkaši Baskonije zapali u rezultatsku krizu, ali su čelni ljudi ovog kluba želeli da pruže šansu Priđoniju. Kako Argentinac nije uspeo da trgne izabranike, došlo je do razlaza posle poraza od Valensije (63:80) u trećem kolu Evrolige, a u vrhu kluba se sve glasnije govori o Radonjiću kao njegovom nasledniku.\nOn je bez posla od kraja prošle sezone, kada mu je istekao ugovor sa Crvenom zvezdom, sa kojom je u sezoni 2016/17. osvojio tri trofeja. Kandidat za trenera baskijskog kluba je Pedro Martinez, koji je prošle godine vodio do titule košarkaše Valensije.\nI ranije se spekulisalo o dolasku Radonjića na klupu Baskonije, ali sada je ta priča glasnija nego ikad. Trofejni stručnjak ima priliku da se vrati u elitno takmičenje, a naredni dani daće odgovor da li će do toga i doći.


Niška televizija » Medvedev: Srbija da „gura“ oko Kosova a ne Rusija\nMedvedev: Srbija da „gura“ oko Kosova a ne Rusija\nObjavljeno 10.04.2013. 19:40\nTagovi: Ivica Dačić, Politika\nRusija podržava stav Srbije po pitanju Kosova, ali smatra da je rešenje tog pitanja privilegija Srba, izjavio je danas u Moskvi ruski premijer Dmitrij Medvedev. „Ne treba mi da ‘guramo’ taj proces, već Srbija. Vi treba da budete u najvećoj mogućoj meri zainteresovani za valjano rešavanje tog pitanja“, rekao je Medvedev.\nRuski premijer je dodao da polazi od toga da političke nijanse, odvojene razgovore i suštinski interes po tom pitanju treba da inicira srpska strana. On je, za zajedničkoj konferenciji za novinare posle susreta sa srpskim premijerom Ivicom Dačićem, rekao da Rusija shvata koliko je kosovski problem važan za prijatelje Srbe, i da se to pitanje uvek pokreće u razgovorima. Prema njegovim rečima, tu temu treba pokretati i pred UN i u pregovorima sa EU. Medvedev je podvukao da će Rusija podržati Srbiju po tom pitanju.\nPremijer Srbije je rekao da Srbija ima nameru da nastavi dijalog o kosovskom pitanju i da dođe do održivog rešenja.\n„Srbija ne može da prihvati principe koji su u osnovi te varijante dokumenta, jer oni ne garantuju punu bezbednost i zaštitu prava srpskog stanovništva na Kosovu“, istakao je Dačić, dodavši da potpisivanje takvog dokumenta ne bi doveli do konačnog i održivog rešenja za problem u pokrajini. On je rekao i da Srbija želi da Rusija ima aktivnu ulogu i da „moramo da je konsultujemo“. „Moramo da se konsultujemo sa njom oko koraka koji se preduzimaju. A ne da povlačimo jednostrane korake koji dovode do posledica koje se kasnije teško mogu ispraviti“.\nOn je rekao da se Srbija nikada „neće saglasiti sa jednostranim proglašenjem nezavisnosti Kosova „. Dačić je istakao da takvi presedani nisu u skladu sa međunarodnim pravom. Kako je naglasio, srpske vlasti su zainteresovane da zaštite Srbe koji žive na Kosovu.\n„Upravo zato smo spremni da nastavimo dijalog“ , rekao je on. (Tanjug)\nTribunal bez pravde, odmogao pomirenju u regionu


Izvor: NoviMagazin.rs, 20.Feb.2020, 19:49 (ažurirano 02.Apr.2020.)\nMinistar za rad, zapošljavanje, boračka i socijalna pitanja Srbije Zoran Đorđević rekao je danas da Srbija teži da stvori moderno društvo u kojem svi imaju jednake mogućnosti za život, rad i lepšu budućnost, bez diskriminacije, saopštilo je to ministarstvo.\nOn je povodom obeležavanja Međunarodnog dana socijalne pravde rekao da je "važno razmisliti o tome šta svako od nas može da učini da se ojača socijalna pravda i unapredi, ne samo razvoj društva u celini, već >> Pročitaj celu vest na sajtu NoviMagazin.rs << i lični razvoj, jer se socijalna pravda tiče svakog našeg građanina".\n"Ministarstvo za rad, zapošljavanje, boračka i socijalna pitanja, posebnu pažnju posvećuje upravo uspostavljanju osnovnih preduslova za postizanje što većeg stepena socijalne sigurnosti i za što potpuniju socijalnu uključenost posebno ranjivih društvenih grupa i pojedinaca", rekao je Đorđević.\nDodao je da se "to vidi pre svega u naporima koje ulažemo u smanjivanje ekonomskih i socijalnih nejednakosti, obezbeđujući prava na novčana socijalna davanja korisnicima usluga u sistemu socijalne zaštite, u obezbeđivanju usluga podrške za decu i mlade sa smetnjama u razvoju i za odrasle i starije osobe sa invaliditetom, za decu bez roditeljskog staranja, za decu i mlade sa problemima u ponašanju, za pripadnike manjinskih zajednica, za nezaposlene i socijalno - materijalno ugrožene i za starije koji nemaju porodicu koja bi o njima brinula".\n"Predsednik Aleksandar Vučić i Vlada Srbije svoju inicijativu, energiju, znanje i ljudske resurse usmerili su ka izgradnji društva u kome će svaki njegov član imati jasne uslove, jednake šanse i široke mogućnosti da sam, svojim radom, ostvari takav kvalitet života koji neće biti na granici ili ispod granice siromaštva", rekao je Đorđević.\nIstakao je da će Srbija stvoriti uslove za nesmetani razvoj svakog pojedinca, a da "građani moraju da ulože dodatne napore kako bi svi zajedno stvorili državu blagostanja, od koje ćemo, pojedinačno i zajedno, imati samo dobrobit".\nMinistar za rad, zapošljavanje, boračka i socijalna pitanja Srbije Zoran Djordjević rekao je danas da Srbija teži da stvori moderno društvo u kojem svi imaju jednake mogućnosti za život, rad i lepšu budućnost, bez diskriminacije, saopštilo je to ministarstvo. On je povodom obeležavanja Medjunarodnog...


Posao i zdravlje: Dugotrajni rad godišnje ubije i do 745.000 ljudi - SZO | Novosadski informativni portal 021\n15:34 > 16:00\nDugotrajno radno vreme ubija stotine hiljada ljudi godišnje, prema Svetskoj zdravstvenoj organizaciji (SZO).\nPrva globalna studija ove vrste pokazala je da je 745.000 ljudi umrlo 2016. godine od moždanog udara i srčanih bolesti zbog dugih radnih sati.\nIzveštaj je otkrio da su ljudi koji žive u jugoistočnoj Aziji i zapadnom pacifičkom regionu bili najviše pogođeni.\nSZO je takođe saopštila da taj trend može da bude pogoršan zbog pandemije korona virusa.\nIstraživanje je pokazalo da je rad od 55 sati ili više nedeljno povezan sa 35 odsto većim rizikom od moždanog udara i 17 odsto većim rizikom od umiranja od srčanih bolesti, u poređenju sa radnom nedeljom od 35 do 40 sati.\nStudija, sprovedena sa Međunarodnom organizacijom rada (ILO), takođe je pokazala da su skoro tri četvrtine onih koji su umrli usled dugotrajnog radnog vremena bili muškarci srednjih godina ili stariji.\nVećina smrtnih slučajeva zabeležena je kod ljudi starih između 60 i 79 godina, koji su radili više od 55 sati nedeljno, kada su imali između 45 i 74 godine.\nBroj ljudi koji dugo rade se povećava, a procenjuje se da trenutno prekomerno radi devet odsto svetskog stanovništva, dodaje se.\n'Ne trošim više toliko vremena na Zumu'\nPre pet nedelja, objava 45-godišnjeg Džonatana Frostika na Linkdinu sdobila je veliku pažnju.\nOn je opisao kako je imao upozoravajući signal upravo zbog dugog radnog vremena.\nMenadžer regulatornog programa koji je radio za HSBC upravo je sedeo u nedelju popodne da bi se pripremio za predstojeću radnu nedelju, kada je osetio stezanje u grudima, pulsiranje u grlu, vilici i ruci i otežano disanje.\n„Došao sam do spavaće sobe da bih mogao da legnem, a supruga je pozvala Hitnu pomoć", rekao je.\nDok se oporavljao od srčanog udara, Frostik je odlučio da promenim pristup poslu.\n„Ne trošim više ceo dan na Zumu", rekao je.\nNjegov post pogodio je stotine ljudi koji su podelili vlastita iskustva prekomernog rada i uticaja na njihovo zdravlje.\nIako studija nije pokrila period pandemije, zvaničnici SZO rekli su da je zdravstvena kriza promenila način rada - u porastu su rad na daljinu (van radnih mesta) i privredno usporavanje što je možda povećalo rizike povezane sa dugotrajnim radnim vremenom.\n„Imamo neke dokaze koji pokazuju da kada zemlje uđu u nacionalnu blokadu, broj sati rada poraste za oko 10 odsto", rekao je tehnički službenik SZO Frank Pega.\nU izveštaju se navodi da je dugo radno vreme odgovorno za otprilike trećinu svih bolesti povezanih sa radom, što ga čini najvećim opterećenjem profesionalnih bolesti.\nIz SZO-a poručuju da je pandemija koronavirusa dodatno promenila način rada ljudi.\n„Rad na daljinu postao je norma u mnogim granama, često brišući granice između posla i doma.\n„Osim toga, mnoga preduzeća su morala da zatvore neke svoje delove, a ljudi koji su i dalje zaposleni morali su da rade duže.\n„Nijedan posao nije vredan rizika od moždanog udara ili srčane bolesti.\n„Vlade, rukovodioci i zaposleni moraju da rade zajedno kako bi usaglasili granice i zaštitili zdravlje radnika", poručio generalni direktor SZO Tedros Adanom Gebrejesus.\nSZO sugeriše da poslodavci sada moraju da nove okolnosti uzmuu obzir prilikom procene rizika po zdravlje zaposlenih.\nOgraničavanje sati bilo bi korisno za poslodavce, jer se pokazalo da povećavaju produktivnost, rekao je Frank Pega.\n„Zaista je pametan izbor ne povećavati dugo radno vreme u privrednoj krizi."


RTS :: Nikola Milutinov: Počastvovan sam što ću igrati za CSKA\nKošarka Nikola Milutinov: Počastvovan sam što ću igrati za CSKA\nutorak, 02. jun 2020, 10:25 -> 10:36\nNikola Milutinov: Počastvovan sam što ću igrati za CSKA\nNovi košarkaš CSKA Nikola Milutinov izjavio je da je počastvovan što je postao igrač moskovskog kluba.\n"Posle pet godina igranja za Olimpijakos vreme je za novi korak u mojoj karijeri. Sve odluke koje sam donosio su bili manje ili više teške, ali ova nije. Ovo je klub sa velikom tradicijom, sa predsednikom koji živi za svoj tim, sa trofejnim trenerom i odličnom organizacijom i iz lepe i moćne Moskve", rekao je Milutinov nakon poptisivanja ugovora.\nSrpski košarkaš potpisao je danas trogodišnji ugovor sa klubom iz Moske.\n"Počastvovan sam što ću biti igrač CSKA. Svestan sam odgovornosti koju to sa sobom nosi, kao i ciljeva koje koji idu uz ime ovog kluba. Ne mogu da dočekam da počnemo, vidimo se uskoro u Moskvi", poručio je srpski centar.\nTrener Dimitris Itudis zadovoljan je angažovanjem Milutinova, istakvši da je on već pokazao da je jedan od najboljih i najznačajnih centra u Evropi.\n"Kada smo razgovarali, Nikola je naveo da je motivisan da brani boje CSKA i da želi da to dokaže navijačima. Igraće na istoj poziciji na kojoj su igrala velika imena, spreman je za taj izazov. Verujem da će se dokazati, a nadam se da će zdravlje da ga posluži", rekao je Itudis.\nZvezda potvrdila i dovođenje Voldena\nKokoškov menja Obradovića u Feneru!\nNagrada za titulu - Ivanović ostaje u Baskoniji\nZvezdin marketing tim drugi u Evropi!\nReal dovodi Hrvata iz NBA lige\nŠved i Himki - ljubav koja traje\nZvezda na startu Evrolige protiv Fenerbahčea u Istanbulu\nŽeljko ipak napustio Fener!\nPAO ostaje u Evroligi\nŽeljko Obradović ostaje trener Fenerbahčea!\nGotovo je, Trinkijeri napustio Partizan\nKlemons iz Monaka stigao u Igokeu


Passengers check-in at the Jorge Chavez International Airport in Callao, Peru, Monday, Oct. 5, 2020.\nAmerički centar za kontrolu bolesti i prevenciju (CDC) u ponedjeljak je saopštio da se COVID-19 može širiti nakon što se virus zadržao u vazduhu, nekada i satima, priznajući time ono što je izazivalo široku zabrinutost među ekspertima za javno zdravlje o širenju virusa preko vazduha.\nSmjernice CDC-a dolaze nedjeljama nakon što je agencija objavila - i potom uklonila - slično upozorenje, što je izazvalo raspravu o tome kako se virus širi.\nU smjernicama od ponedjeljka, CDC je rekao da postoje dokazi da su ljudi sa COVID-19 vjerovatno zarazili druge koji su bili udaljeni više od šest stopa (1,8 metara), u zatvorenim prostorima sa lošom ventilacijom.\nU takvim okolnostima, CDC saopštava da naučnici vjeruju da količina zaraznih, manjih kapljica i čestica, ili aerosola, koje proizvode ljudi sa COVID-19, postaje dovoljno koncentrovana da bi virus mogao da se širi.\nCDC već dugo upozorava na prenos putem malih kapljica koje se puštaju u vazduh i koje uglavnom padaju na zemlju, što je rezultiralo pravilom socijalnog udaljavanja od dva metra.\nIako CDC naglašava da je prenos bliskim kontaktima češći nego vazdušnim putem, grupa američkih naučnika upozorila je u otvorenom pismu, nevezanom za smjernice CDC-a, objavljenom u medicinskom časopisu Nauka (Science) u ponedjeljak, da bi aerosoli koji se zadržavaju u vazduhu mogli biti glavni izvor prenosa COVID-19.\nVirusi u aerosolima mogu ostati u vazduhu nekoliko sekundi do nekoliko sati, putovati više od 2 metra i akumulirati se u slabo provjetrenom vazduhu u zatvorenom, što dovodi do događaja sa velikim širenjem, rekli su istraživači.\nBudući da osobe sa COVID-19 oslobađaju hiljade aerosola opterećenih virusima i mnogo manje kapljica dok dišu i razgovaraju, naučnici su rekli da fokus mora biti na zaštiti od prenosa putem vazduha.\nTakođe su sapštili da bi zvaničnici za javno zdravlje trebalo jasno da razlikuju kapljice izbačene kašljanjem ili kihanjem i aerosole koji mogu da nose virus na veće daljine.


Predsednik Udruženja bankarskih klijenata „Efektiva“ Dejan Gavrilović izjavio je da bi trebalo ukinuti bankarske i poštanske provizije za uplate u humanitarne svrhe.\nGavrilović je za BIZLife portal kazao da je nelogično da se za humanitarnu pomoć naplaćuje provizija i da bi to vrlo lako moglo da se i tehnički sprovede.\n„Ako mogu banke da se umreže u Kreditni biro i da provere za sve nas, zašto ne bi moglo da postoji 10-ak računa proverenih humanitarnih organizacija u sistemu za koje bi uplate bile bez naknade“, kaže Gavrilović.\nPrema njegovim rečima, “Efektiva“ se generalno zalaže da se ukine naplata bankarskih provizija u procentualnom iznosu.\n„Ako je naknada jedan odsto to znači da ako ja uplatim 10.000 dinara, plaćam naknadu od 100 dinara a ako vi uplatite 100.000, plaćate 1.000. Zbog čega je trošak banke veći prilikom druge uplate?“, navodi Gavrilović.\nKazao je da je udruženje pre nekoliko meseci pokrenulo tužbu za procentualnu naplatu provizije zbog obračunatog iznosa od 8.000 dinara i istakao da je reč o istom principu kao kod naplate troškova obrade kredita, a protiv čega se bore već godinama.


Šestoro uhapšenih u Pakistanu zbog veza sa Šazadom\nPakistanske vlasti uhapsile su šest osoba pod sumnjom da su povezane se Fajsalom Šazadom, američkim državljaninom pakistanskog porekla koji je uhapšen zbog pokušaja da podmetne bombu na Tajms Skver u Njujorku.\nKako je navedeno, jedan od uhapšenih je Salmah Ašraf Kan, suvlasnik “kejtering” kompanije čije se usluge koriste za proslave na visokom nivou u Islamabadu, uključujući i prijeme po ambasadama.\nAmerička ambasada u Islamabadu u petak je upozorila osoblje američke vlade u Pakistanu da izbegava usluge te kompanije, ukazujući na njene moguće veze sa terorističkim grupama. Tačan razlog za Kanovo hapšenje još nije poznat.\nNjegov otac, Rana Ašraf Kan je drugi vlasnik kejtering kompanije. On je novinarima izjavio da njegov sin nema nikakve veze sa bombašem sa Tajms Skvera, ali da je možda upoznao Fajsala Šazada na nekom prijemu.\nOve nedelje, savetnik ameirčkog predsednika za nacionalu bezbednost, general Džejms Džons, i director CIA-e Lion Paneta, sastali su se sa pakistanskim liderima da bi razgovarali o neuspelom napadu na Tajms Skveru 1. maja.


BalkanMagazin :: Poruka vozačima: Vozi odmoran\npetak, 22. jul 2016 07:23\nDanas i zvanično počinje letnja kampanju prevencije saobraćajnih nezgoda pod nazivom Vozi odmoran, najavili su predstavnici Agencije za bezebednost saobraćaja i kompanije EKO Serbia prilikom potpisivanja protokol o saradnji sa Agencijom za bezbednost saobraćaja.\nStart ove kampanje ciljano je predviđen u jeku turističke sezone, kada pored naših građana veliki broj ljudi putuje iz Zapadne Evrope na godišnje odmore drumovima Srbije.\n“Statistika pokazuje da se u julu, avgustu i septembru desi najviše saobraćajnih nesreća, što se poklapa sa najvećim brojem putnika koji kroz Srbiju idu put Turske, Bugarske, Grčke i Makedonije”, rekla je Jasmina Milošević, direktor Agencije za bezbednost saobraćaja, dodajući da su najkritičniji dani subota i nedelja.\nPozivajući vozače na bezbedno ponašanje, da prate saobraćajne propise i da se odmaraju “čim osete prve znake umora, jer time čuvaju svoje i tuđe živote” Jasmina Milošević je istakla značaj toga što se i kompanija EKO Serbia priključila Agenciji i MUP-u u ovoj kampanji.\nMilošević je istakla da Agencije za bezebednost saobraćaja već ima uspešnu saradnju sa NIS-om u kampanjama za veću bezbednost motociklista i poljoprivrednika u saobraćaju.\nSaveti za bezbedno putovanje u formi letka prevedeni na četiri jezika biće distribuirani vozačima na EKO pumpama širom Srbije. Akcija Vozi odmoran podrazumeva i bilborde duž puta i radio spotove na tri jezika.\nUz to, na EKO pumpama biće postavljene oaze za odmor, a u vreme najveće gužve deliće se besplatne flašice sa vodom na pumpama Sopot i Ćuprija 1, kako bi se putnici osvežili pre nastavka putovanja.\n“Nekada nam se čini kad vozimo i osetimo umor da možemo još neki minut duže da izdržimo, ali tako samo povećavamo rizik da doživimo nesreću”, rakao je generalni direktot EKO Serbia Goran Dejanović.\nKrajem letnje sezone, oaze za odmor biće postavljene na pumpama EKO Serbia u suprotnom smeru, EKO Ćuprija 2 i Vrčin, zbog povećanog broja putnika u tranzitu pri povratku sa odmora.\nKampanja će biti nastavljena i nakon leta kroz zajedničke aktivnosti kompanije EKO i Agencije za bezbednost saobraćaja, najavljeno je na jučerašnjoj konferenciji za štampu.


Kurc kaže da prelaznom vladom želi da spreči državnu krizu\nTanjug 22. maja 2019. 15:36\nBEČ – Austrijski kancelar Sebastijan Kurc poručio je danas da je pronalaženjem eksperata koji su popunili ministarska mesta koja su napustili članovi Slobodarske partije (FPO) sprečio da iz krize jedne stranke nastane državna kriza.\nKurc je na konferenciji za štampu pred prvi sastanak prelazne vlade nakon polaganja zakletve novih ministara rekao da građani imaju šansu na prevremenim izborima da odluče o budućem kursu.\nKako je rekao, imena novih članova u prelaznoj vladi najpre je saopštio svim parlamentarnim partijama, a pre svih liderki Socijaldemokratske partije (SPO) Pameli Rendi Vagner, te je najavio dalje razgovore sa liderima stranaka.\nTime je odgovorio na kritike opozicije, koja tvrdi da se sa njima uopšte nije konsultovao niti im je saopštio imena, već su za njih čuli iz medija.\n„Najpre sam informisao SPO kao najveću opozicionu stranku u parlamentu, a kasnije ostale“, objasnio je kancelar.\nKurc je naglasio da prelazna vlada nema iste zadatke kao ona klasična i da će joj je pre svega zadatak da sačuva stabilnost do izbora koji bi trebalo da se održe u septembru.\n„Zna se koje nadležnosti ima prelazna vlada i da ne donosi odluke koje bi mogle imati uticaja posle izbora. Neće donositi ni jednu odluku koja ne bude bila potrebna“, poručio je.\nKa de je reč o novom ministru unutrašnjih poslova, on će, dodao je, imati jasan nalog da učini sve da se obavi puna istraga slučaja „afera Iica“, kao i da ustanovi da li su učesnici afere počinili neko krivično delo.\nKriza u austrijskoj vladi i krah koalicije sa FPO usledili su nakon objavljivanja video snimaka na kojima doskorašnji lider slobodaraca Hajnc Kristijan Štrahe jednoj Ruskinji nudi državne poslove u zamenu za finansijsku pomoć njegovoj stranci.\n„Biće vođena opsežna istraga i zato je bilo važno da izaberemo neku ličnost iz struke i integriteta, a mislim da je bivši predsednik višeg suda pravi izbor“, kazao je kancelar.\nKurc je kazao i da u narednim mesecima ima dva zadatka, da kao lider Narodne partije (OVP) vodi predizbonu kampanju i uveri građane u ispravnost nastavka započetog kursa, dok drugi ima kao kancelar, a to je da obezbedi stabilnost u zemlji.\n„Do sada nisam video ni jednog kancelara koji je podneo ostavku pred izbore da bi vodio predizbornu kampanju. Tako ću i ja uspeti da obavim oba zadatka“, poručio je komentarišući kritike opozicije na njegov račun.\nU prelaznu vladu danas su ušli novi ministar odbrane general pukovnik Johan Luif, dosadašnji zamenik nacelnika Generalštaba Vojske Austrije, bivši predsednik Višeg suda Ekart Rac na mestu ministra unutrašnjih poslova, šef socijalnog resora je nekadašnji šef sekcije Valter Peltner, a šefica kontrole leta „Austro kontrol“ Valeri Hakl preuzela je Ministarstvo infrastrukture i saobraća.\nMinistarstvo sporta i državne uprave, koje je vodio Štrahe, pripalo je Julijani Bogner-Štraus, koja je već na dužnosti kao ministarka za pitanje žena, a vicekancelar je postao ministar finansija Hartvig Leger.\nU vladi je ostala iz prethodnog sastava jedino šefica diplomatije Karin Knajsel, koja je došla u vladu kao nezavisni kandidat FPO, ali ne kao članica.\nAustrijski parlament u ponedeljak će održati vanrednu sednicu posvećenu aferi koja je dovela do pada vlade, a na toj će sednici, kako je najavljivano, više opozicionih partija zatražiti izglasavanje nepoverenja vladi kancelara Kurca, koja bi trebalo da rukovodi državnim poslovima do prevremenih izbora koji su najavljeni za septembar.\nInače, i Kurc je, sastavljajući prelaznu vladu, imao u vidu opasnost koja mu preti od SPO, jer ukoliko im se pridruži FPO u izglasavanju poverenja to može dovesti do pada vlade, pa je među predloženim ekspertima bilo i onih bliskim socijaldemokratama.\nPutin: Svet nema budućnosti bez sistema kontrole naoružanja\nPredsedniku lionske opštine pretili odsecanjem glave


HomeDRUŠTVONeophodni razgovori advokature sa Ministarstvom pravde\n(Foto Advokatska komora Srbije)\nAdvokatska komora Srbije (AKS) održala je danas sednicu Upravnog odbora na kojoj se raspravljalo o spornim izmenama i dopunama Zakona o parničnom postupku (ZPP). Predsednik AKS Viktor Gostiljac rekao je posle sednice za „Politiku” da će advokatura obrazovati pregovarački tim koji će o spornom zakonskom predlogu razgovarati sa Ministarstvom pravde, piše Politika.\n„Vrlo sam zadovoljan zaključcima Upravnog odbora, jer idu u pravcu razgovora i rešavanja nastalih problema, odnosno loših zakonskih rešenja u Nacrtu ZPP, na koje advokatura ne može pristati. Mi ćemo otpočeti razgovore sa Ministarstvom pravde i naš pregovarački tim će činiti predsednik AKS i svi predsednici komora u sastavu AKS”, rekao je Gostiljac.\nUO AKS je zauzeo stav da zakon neće biti donet bez konsenzusa sa advokaturom.\n„Po okončanju ovih razgovora, UO će ili dati svoj pristanak ili će preduzeti dalje korake iz svoje nadležnosti koje uključuju i krajna sredstva, ali duboko sam uveren da do toga neće doći. Razgovori su jedini način prevazilaženja problema i advokatura je otvorena u tom smislu, a čini mi se i Ministarstvo pravde. Iskoristićemo naredni period na najbolji način, u interesu ne samo advokature već i naših građana”, rekao je predsednik AKS.\nKnjiževna nagrada „Miodrag Ćupić“ Branislavu Zuboviću i Aleksandru Ćukoviću


IK SNSD: Od ponedjeljka obustava javnih promotivnih aktivnosti i skupova - infoBirač\nIzvršni komitet Saveza nezavisnih socijaldemokrata donio je odluku o obustavljanju promotivnih aktivnosti i skupova u okviru kampanje Okupljanje za Srpsku za predstojeće lokalne izbore zbog pogoršane epidemiološke situacije u Republici Srpskoj i BiH.\nObustava stupa na snagu u ponedjeljak, 26. oktobra od 7.00 časova i trajaće do 2. novembra, kada će Izvršni komitet ponovo razmotriti aktuelnu epidemiološku situaciju i donijeti odluku o daljim mjerama, saopšteno je iz Glavnog izbornog štaba SNSD-a.\nGlavni izborni štab SNSD poziva i obavezuje sve kandidate i opštinske/gradske izborne štabove da striktno poštuju zabranu javnih okupljanja, mitinga i tribina.\n– Težište kampanje u toku perioda važenja ove odluke prebaciće se na digitalnu kampanju, kao i na lični kontakt sa biračima ostvaren kroz veći broj kontakata u malim grupama striktno vodeći računa o epidemiološkim mjerama – pojašnjava se u saopštenju.\nKandidati i opštinski/gradski izborni štabovi dobiće od Glavnog izbornog štaba detaljne instrukcije o načinu vođenja kampanje tokom perioda važenja odluke Izvršnog komiteta, navodi se u saopštenju koji je potpisao predsjednik Glavnog izbornog štaba SNSD-a Srđan Rajčević.\nGradski odbor Socijalističke partije Zvornik – Galić: Očekujemo osvajanje tri odbornička mandata\nAktivnosti Aktiva mladih i Aktiva žena Socijalističke partije Srpske u Zvorniku\nNešić: DNS istupio iz vladajuće koalicije


Objavljeno 17.07.2018. u 18h\nU nedelju 22. jula na platou ispred Kulturnog centra, biće organizovana prva berza i izložba maketa automobila. Berza će početi u 11 i trajaće do 14 sati. Prema organizatorima, svi oni koji budu želeli da izlože ili prodaju svoje makete, treba da dođu najkasnije do 10,30 časova. U slučaju lošeg vremena, događaj će biti održan u holu Kulturnog centra.\n-Za sada ima oko 16 izlagača iz Zrenjanina, Novog Sada, sa područja Beograda i Kule. Ja takođe učestvujem, i ponudiću za prodaju oko 40 modela, pretežno automobila, kaže organizator događaja Vanja Petrović.\nModeli koji su traženi među kolekcionarima jesu stari “majorette”, “matchbox”, “siku”, rađeni u razmeri od 1/55 i 1/60. Ukoliko su u pitanju oni većih razmera od 1/43 pa do 1/18, traže se “burago”, “auto art”, “oto” modeli, i “maisto”.\n-Koliko sam obavešten, najskuplje modele će imati jedan čovek iz Beograda. On na ovakvim događajima pretežno izlaže modele razmere 1/18. Interesovanje vlada i za modelima popularnih marki poput bmw-a, audija… Trebalo bi da na berzi bude ponuđen model marke Audi Q7, rađen u razmeri 1/18. Stavili smo slike maketa kamiona, brodova, vozova, da bi zainteresovani videli da može da se ponudi i to, iako će akcenat biti na autićima, koji će činiti 99 procenata berze. Pošto je prva berza po redu, ne želimo ništa da ograničavamo, želimo prvo da vidimo kakav će biti odziv. Veliku zahvalnost za pomoć pri realizaciji dugujem Kulturnom centru i Vladimiru Đuriću, kao i Goranu Tomiću iz Kancelarije za mlade, rekao je organizator Vanja Petrović.\nTagovi:berza automobila, berza maketa, makete autića, makete automobila, Vesti Zrenjanin\nGoran Kecman: Za izradu modela kabrioleta juga bilo je potrebno 10 sati rada


GRAD ĆE POMOĆI U ORGANIZACIJI MEĐUNARODNOG ŠAHOVSKOG TURNIRA :: Semberija INFO ::\nPredstavnici bijeljinskih šahovskih klubova „Svetozar Gligorić“ i „Sveti Georgije“ upoznali su danas gradonačelnika Bijeljine Ljubišu Petrovića sa postignutim uspjesima i ostvarenim rezultatima na međunarodnim takmičenjima, kao i o planovima za dalji razvoj šaha u Semberiji.\n- Ovaj sastanak sam inicirao jer znam da Bijeljina ima veoma uspješne šahiste, koji u prethodnom periodu, nažalost, nisu imali dovoljnu podršku Gradske uprave. Želim da Grad pomogne klubovima u organizaciji jednog međunarodnog šahovskog turnira u Bijeljini, koji će biti održan u okviru Pantelinskih dana, i da se na taj način odužimo našim šahistima za izvanredne rezultate kojima predstavljaju našu lokalnu zajednicu - istakao je gradonačelnik Petrović.\nDalibor Stojanović je jedini šahovski velemajstor u našoj zemlji koji je osmostruki olimpijski reprezentativac BiH i osvajač 11 medalja na Prvenstvu Evrope u šahu.\n- Bijeljina ima najbolje mlade šahiste u Republici Srpskoj i BiH i posebno smo ponosni na višedecenijske uspjehe naše omladinske škole, koja je vjerovatno jedina u Bijeljini besplatna za sve polaznike - dodao je Stojanović.\nSastanku su, osim gradonačelnika Petrovića i njegovih saradnika, prisustvovali predsjednik Šahovskog kluba „Svetozar Gligorić“ Vlado Stojanović, šahovski velemajstor Dalibor Stojanović, iz istog kluba, i predsjednik Šahovskog kluba „Sveti Georgije“ Robert Tomković.


Datum objave: 18.05.2018 14:53 | Autor: Ministarstvo ekonomije\nBudžetom smo uspjeli da obezbijedimo sredstva za otkup dijela akcija od A2A, dok će više od polovine ukupnog iznosa biti pokriveno prihodom od raspodjele dobiti po osnovu vlasničkog kapitala u EPCG i odgovarajućeg poreza, već u ovoj godini. Naredne godine planiran je profit EPCG koji će pokriti ostatak ulaganja, izjavila je ministarka ekonomije Dragica Sekulić pojašnjavajući model po kojem će država otkupiti akcije Elektroprivrede Crne Gore od italijanske kompanije A2A.\nOna je naglasila da će se Vlada i ministarstvo na čijem je čelu u narednom periodu fokusirati na dodatnu razradu i realizaciju trogodišnjeg investicionog plana EPCG, sa fokusom na realizaciju projekata u Pljevljima koji se odnose na ekološku rekonstrukciju postojećeg i izgradnju drugog bloka TE Pljevlja, sa posebnim akcentom na obnavljanje interesa za izgradnju velikih hidroelektrana.\n„Takođe, ono na šta će se EPCG usredsrediti u narednom periodu jesu značajna ulaganja u distributivnu mrežu, kako bi obezbijedila sigurnije i stabilnije napajanje krajnjih korisnika“, navela je Sekulić u razgovoru za Portal Analitika.\nANALITIKA: Vlada je uplatila prvu tranšu za otkup akcija italijanske kompanije A2A i sada je država vlasnik 70,16% akcija u EPCG. Šta znači povratak najvećeg elektroenergetskog subjekta u vlasništvo države?\nSEKULIĆ: Činjenica je da EPCG predstavlja resurs od strateškog značaja, sa izuzetnim prinosnim potencijalom, i da postoji potreba za intenziviranjem investicionog ciklusa u proizvodne objekte EPCG. Povratkom, prije svega, upravljačkih prava, a sada i vlasničkog udjela na skoro dvije trećine stvorili smo potrebne uslove da razvoj elektroenergetskog sektora u potpunosti usmjeravamo u skladu sa razvojnim i investicionim planovima koje je država utvrdila.\nUmjesto da narednih sedam godina u EPCG imamo malog, potencijalno nesaglasnog akcionara, mi ćemo trostruko brže, u roku od samo dvije godine, otkupiti akcije italijanske kompanije. Sve realizujemo uz uvažavanje ograničenja postavljenih potrebama fiskalne konsolidacije, uz finansijsku uštedu od oko 20 miliona eura. Najzad, poštovanjem ugovornih obaveza sa investitorom šaljemo jasnu sliku o Crnoj Gori kao pouzdanoj investicionoj destinaciji. Dakle, Crna Gora dosljedno poštuje ugovorne obaveze, čak i kada one mogu izgledati i kao izuzetno veliki finansijski izazov.\nANALITIKA: Na osnovu čega tvrdite da će isplata skoro 110 miliona eura za oko 16 miliona akcija EPCG biti minimalno fiskalno opterećenje za državu?\nSEKULIĆ: Poznato je da je Vlada punu godinu unazad razmatrala mogućnosti što bržeg, a po državu povoljnijeg otkupa akcija od italijanske kompanije. Cilj nam je bio da što prije vratimo vlasništvo u EPCG, a da budžetsko opterećenje bude minimalno. Zato smo razgovarali i sa nekoliko finansijskih institucija kako bismo uz njihovu pomoć na što povoljniji način otkupili akcije u EPCG.\nTo je bila situacija krajem prošle godine, a 2018. nam je donijela potpuno nova, po državu još povoljnija dešavanja po ovom pitanju: budžetom smo uspjeli da obezbijedimo sredstva za otkup dijela akcija, dok će više od polovine ukupnog iznosa biti pokriveno prihodom od raspodjele dobiti po osnovu vlasničkog kapitala u EPCG i odgovarajućeg poreza.\nTakođe, mjere fiskalne konsolidacije u prošloj godini rezultirale su značajnim povećanjem prihoda i stopom ekonomskog rasta koja je među najvećim u Evropi, a pozitivan trend se nastavlja i u ovoj godini. Dodatno, osigurana je likvidnost budžeta, između ostalog, i kroz najuspješniju emisiju euroobeznica do sada, kao i kroz podršku Svjetske banke u vidu garancije zasnovane na razvojnim politikama, što je pokazatelj povjerenja tržišta u kredibilnost fiskalne politike koju sprovodi Vlada Crne Gore.\nDakle, budžetom smo uspjeli da obezbijedimo sredstva za otkup dijela akcija, dok će više od polovine ukupnog iznosa biti pokriveno prihodom od raspodjele dobiti po osnovu vlasničkog kapitala u EPCG i odgovarajućeg poreza, već u ovoj godini. Naredne godine planiran je profit EPCG koji će pokriti ostatak ulaganja.\nStoga, finansijska konstrukcija je u potpunosti zaokružena i ni u kom slučaju ne dovodi u pitanje redovno servisiranje ostalih budžetskih potreba. Isplatu druge i četvrte tranše, planirane za jul ove i naredne godine, realizovaće sama EPCG, dakle, takođe bez uticaja na državni budžet.\nANALITIKA: A2A je aktivirala put opciju nakon što im je odbijen zahtjev da se produži rok važenja njihovih upravljačkih prava u EPCG. Da li je, po Vašem mišljenju, italijanski menadžment doprinio razvoju nacionalne energetske kompanije i u kom segmentu?\nSEKULIĆ: Ponoviću stav, potkrijepljen činjenicama, koji je Vlada i ranija iznosila: EPCG je danas u boljoj poziciji nego što je bila u trenutku ulaska u partnerstvo sa A2A, iako to nije u mjeri u kojoj smo projektovali. Investirano je ukupno 110 miliona eura, profit za 2013. godinu je 35 miliona eura dok je profit 2009. bio četiri miliona eura. Gubici električne energije u distributivnoj mreži ove godine se očekuju oko 14% a 2009. su bili preko 22%. Stepen naplate u 2016. godini je oko 101%, a bio je 91,5% u godini dokapitalizacije i djelimične privatizacije.\nU ovom trenutku kompanija ima preko 200 miliona eura na svojim računima što predstavlja dobru bazu za investiranje i zarade zaposlenih u periodu 2009-2015 su u prosjeku veće 10 odsto.\nDakle, kompanija jeste u boljoj poziciji nego prije skoro 10 godina i svakako da je italijanski menadžment doprinio njenoj modernizaciji i uspostavljanju evropskih standarda poslovanja, a ono što je nedostajalo, i što je u određenim momentima bila tačka mimoilaženja sa italijanskim partnerom, jesu investicije u veće proizvodne objekte, što svakako planiramo da nadomjestimo u periodu pred nama.\nANALITIKA: Dugoročno, da li Vlada planira da EPCG ostane u dominantno državnom vlasništvu ili će se tražiti novi strateški partner?\nSEKULIĆ: U ovom trenutku smo fokusirani na isplatu italijanske kompanije A2A i vraćanje EPCG u državno vlasništvo. Svakako ostajemo otvoreni za razgovore sa svakim ko dijeli naša strateška opredjeljenja i vizije po pitanju razvoja ove kompanije, odnosno energetskog sektora u Crnoj Gori.\nANALITIKA: Prema Vašoj ocjeni, ko je bolje prošao u ovom „aranžmanu“- Vlada ili A2A?\nSEKULIĆ: Nezahvalno je ocjenjivati ko je prošao bolje ili lošije u čitavoj priči. Mi smo sa A2A imali jedan strateški, partnerski odnos u kojem je, kao u svakom odnosu, bilo i slaganja i neslaganja, i lijepih i teških trenutaka.\nZnamo da je ugovor o strateškom partnerstvu produžavan nekoliko puta na obostrani interes. Onog trenutka kad smo shvatili da se naši interesi mimoilaze, donijeta je odluka o izlasku ove kompanije iz EPCG, samim tim i naša odluka da EPCG vratimo u državno vlasništvo. Svakako, mi smo, a vjerujem i naš doskorašnji partner, zadovoljni ostvarenom saradnjom i načinom na koji smo je okončali.\nANALITIKA: Da li smatrate problematičnim što za vrijeme aranžmana sa A2A nije bilo investicija u nove energetske izvore?\nSEKULIĆ: Upravo je nedostatak investicija u nove proizvodne objekte bila glavna tačka mimoilaženja sa italijanskim partnerom. To je razlog iz kojeg su pregovori o produžetku ranijih ugovora trajali duže nego što je očekivano i to je, na kraju, bio razlog donošenja konačne odluke o završetku strateškog partnerstva.\nOno na šta ćemo se u narednom periodu fokusirati jeste dodatna razrada i realizacija trogodišnjeg investicionog plana EPCG, sa fokusom na realizaciju projekata u Pljevljima – ekološka rekonstrukcija postoječeg i izgradnja drugog bloka TE Pljevlja, sa posebnim akcentom i na obnavljanje interesa za izgradnju velikih hidroelektrana.\nTakođe, ono na šta će se EPCG usredsrediti u narednom periodu jesu značajna ulaganja u distributivnu mrežu, kako bi obezbijedila sigurnije i stabilnije napajanje krajnjih korisnika.\nANALITIKA: Kakve efekte očekujete od pripajanja Rudnika uglja Pljevlja Elektroprivredi Crne Gore?\nSEKULIĆ: Odluka o preuzimanju akcija Rudnika uglja Pljevlja od strane EPCG je u najboljem interesu kako obje kompanije i njenih zaposlenih, tako i Države. Smatram da je to najpovoljniji scenario vlasničkog povezivanja dvije kompanije koji znači ravnopravan tretman svih akcionara i stvaranje formalnih uslova da RUP i EPCG postanu jedna tehnološka cjelina, sto su suštinski morali biti još od 1982. godine.\nNe samo sa tehnološkog, već i sa finansijskog aspekta čvršće vlasničko povezivanje dva preduzeća je najlogičnije rješenje. Dovoljno je navesti da jedna godišnja faktura koju EPCG plaća RUP-u je veća od čitavog iznosa za koji će kompanija kupiti akcije Rudnika. Petogordišnji ugovor između dvije kompanije je vrijedan 175 miliona eura, što znači da EPCG svake godine RUP-u plaća 35 miliona eura za kupovinu uglja, dok će otkupom akcija čitavo preduzeće preuzeti za 30 miliona.\nOsim ekonomske računice koja je jasna, u javnosti je postojala dilema da li se u procesu objedinjavanja dva preduzeća trebalo voditi Zakonom o privrednim društvima i restrukturiranjem akcija putem spajanja. Takva dilema pokazuje neznanje onih koji su o tome govorili. Jer da bi se to moglo desiti, kvalifikovana većina akcionara u obje firme je morala sa tim da se složi, što u RUP-u nije bio slučaj. Jedini način na koji je moglo da se uđe u čitav proces jeste korišćenje Zakona o preuzimanju akcionarskih društava, odnosno da akcionari prodaju svoje akcije, što su i preporučili eksperti Deloitt-a. U tom slučaju EPCG je izložena najmanjem riziku, cijena akcija ista je za sve akcionare RUP-a, postupak najkraće traje.\nNajzad, EPCG ima mnogo veći investicioni kapital u odnosu na RUP, samim tim veće su i mogućnosti za investiranje u RUP kada je u vlasništvu EPCG, što dalje vodi rastu proizvodnje i otvaranju novih radnih mjesta. Inicijativa za ulazak u RUP velika je šansa za EPCG kojoj je najveći proizvodni trošak upravo ugalj, a jedan od glavnih uslova za dodatnu profitabilnost drugog bloka je objedinjavanje termoenergetrskog bloka u Pljevljima jer se time stvaraju pretpostavke za razvoj i investiranje u nove kapacitete, bilo samostalno ili u okviru zajedničkih ulaganja sa ino partnerima.